title: A Bizottság 2010/42/EU irányelve ( 2010. július 1.) a 2009/65/EK európai parlamenti és tanácsi irányelvnek az alapok egyesülésére, a master-feeder struktúrákra és a bejelentési eljárásokra vonatkozó különös rendelkezései tekintetében történő végrehajtásáról  (EGT-vonatkozású szöveg)

text:
               10.7.2010

               HU

               Az Európai Unió Hivatalos Lapja

               L 176/28

         A BIZOTTSÁG 2010/42/EU IRÁNYELVE
   (2010. július 1.)
   a 2009/65/EK európai parlamenti és tanácsi irányelvnek az alapok egyesülésére, a master-feeder struktúrákra és a bejelentési eljárásokra vonatkozó különös rendelkezései tekintetében történő végrehajtásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló, 2009. július 13-i 2009/65/EK európai parlamenti és tanácsi irányelvre (1) és különösen annak 43. cikke (5) bekezdésére, 60. cikke (6) bekezdésének a) és c) pontjára, 61. cikkének (3) bekezdésére, 62. cikkének (4) bekezdésére, 64. cikke (4) bekezdésének a) pontjára és 95. cikkének (1) bekezdésére,
   mivel:

               (1)

               A 2009/65/EK irányelv 43. cikke (1) bekezdésének megfelelően a befektetésijegy-tulajdonosoknak egyesülés esetében nyújtandó tájékoztatásnak tükröznie kell a beolvadó és az átvevő ÁÉKBV befektetésijegy-tulajdonosainak eltérő igényeit és segítenie kell tájékozottságuk kialakítását.

               (2)

               Célszerű, hogy a tájékoztató dokumentumban a beolvadó ÁÉKBV vagy az átvevő ÁÉKBV csak a 2009/65/EK irányelv 43. cikkének (3) bekezdésében és ezen irányelv 3–5. cikkében említett információkat legyen köteles feltüntetni. A beolvadó ÁÉKBV vagy az átvevő ÁÉKBV azonban a tervezett egyesüléssel összefüggésben más fontos információkat is feltüntethet.

               (3)

               Ha a 2009/65/EK irányelv 43. cikkének (1) bekezdése szerinti tájékoztató dokumentumot összefoglalóval egészítik ki, az nem mentesítheti az ÁÉKBV-t azon kötelezettség alól, hogy a tájékoztató dokumentum többi részében is kerülnie kell a hosszadalmas vagy technikai jellegű magyarázatokat.

               (4)

               A 2009/65/EK irányelv 43. cikke (1) bekezdésének megfelelően az átvevő ÁÉKBV befektetésijegy-tulajdonosainak nyújtandó tájékoztatás esetében célszerű feltételezni, hogy e befektetésijegy-tulajdonosok javarészt már tisztában vannak az átvevő ÁÉKBV jellemzőivel, kapcsolódó jogaikkal és az ÁÉKBV működési rendjével. A tájékoztatásnak ezért az egyesülés folyamatára és az átvevő ÁÉKBV-re gyakorolt potenciális hatására kell összpontosítania.

               (5)

               Célszerű harmonizálni annak módját, hogy a 2009/65/EK irányelv 43. és 64. cikke szerinti tájékoztatást miként nyújtják a befektetésijegy-tulajdonosoknak. E tájékoztatás célja, hogy kellő tájékozottságot biztosítson a befektetésijegy-tulajdonosoknak annak eldöntéséhez, hogy az ÁÉKBV egyesülésben való részvételekor, feeder-ÁÉKBV-vá válásakor vagy master-ÁÉKBV-ja váltásakor fenntartsák-e befektetésüket, vagy pedig befektetési jegyeik visszaváltását kérjék. Indokolt, hogy a befektetésijegy-tulajdonosok tudatában legyenek az ÁÉKBV előtt álló jelentős változásoknak és lehetőségük legyen a tájékoztatás áttanulmányozására. E célból a tájékoztatást papíron vagy más tartós adathordozón, például elektronikus levélben (e-mailben), a befektetésijegy-tulajdonosoknak címezve kell továbbítani. Az elektronikus eszközök használata lehetővé tenné az ÁÉKBV-k számára, hogy a tájékoztatást költséghatékony módon nyújtsák. Az irányelvben nem célszerű arra kötelezni az ÁÉKBV-kat, hogy befektetésijegy-tulajdonosaikat közvetlenül tájékoztassák, inkább azt indokolt figyelembe venni, hogy egyes tagállamok sajátosságai miatt az ottani ÁÉKBV-k vagy alapkezelő társaságaik – jogi vagy gyakorlati okokból – nem képesek közvetlenül kapcsolatba lépni a befektetésijegy-tulajdonosokkal. Az ÁÉKBV-k számára célszerű lehetővé tenni, hogy a tájékoztatást a letétkezelőnek vagy közvetítőknek való átadás útján nyújtsák, amennyiben biztosra vehető, hogy minden befektetésijegy-tulajdonos kellő időben megkapja a tájékoztatást. Az irányelvvel csak azt a módot célszerű harmonizálni, amellyel a 2009/65/EK irányelv 43. és 64. cikke szerinti tájékoztatást nyújtják a befektetésijegy-tulajdonosoknak. A befektetésijegy-tulajdonosoknak szóló egyéb tájékoztatások nyújtásának módját a tagállamok szabályozhatják.

               (6)

               A master-ÁÉKBV és a feeder-ÁÉKBV közötti megállapodásban indokolt figyelembe venni a feeder-ÁÉKBV abból eredő sajátos igényeit, hogy eszközeinek legalább 85 %-át a master-ÁÉKBV-be fekteti, ugyanakkor továbbra is teljesítenie kell az ÁÉKBV-kra vonatkozó kötelezettségeket. A megállapodásnak ezért biztosítania kell, hogy a master-ÁÉKBV kellő időben a feeder-ÁÉKBV rendelkezésére bocsásson minden ahhoz szükséges információt, hogy az teljesíteni tudja saját kötelezettségeit. A megállapodásban emellett rögzíteni kell a felek egyéb jogait és kötelezettségeit is.

               (7)

               Célszerű, hogy a 60. cikk (1) bekezdése első albekezdésének megfelelően a master-ÁÉKBV és a feeder-ÁÉKBV között kötött megállapodás tekintetében a tagállamok csak a 2009/65/EK irányelv VIII. fejezetében és ezen irányelv 8–14. cikkében említett elemek szerepeltetését írják elő. A megállapodás azonban tartalmazhat egyéb elemeket, ha a master-ÁÉKBV és a feeder-ÁÉKBV ebben megegyezik.

               (8)

               Ha a master-ÁÉKBV és a feeder-ÁÉKBV közötti kereskedési feltételek nem térnek el a master-ÁÉKBV egyéb (nem feeder-ÁÉKBV) befektetésijegy-tulajdonosaira vonatkozó szokásos feltételektől, és ez utóbbiakat a master-ÁÉKBV tájékoztatója is tartalmazza, akkor a master-ÁÉKBV és a feeder-ÁÉKBV közötti megállapodásnak nem célszerű megismételnie az említett szokásos kereskedési feltételeket, hanem elég, ha csak hivatkozik a master-ÁÉKBV tájékoztatójának megfelelő részeire, ezáltal elősegítve az ágazat költségmegtakarítását és az adminisztratív teher csökkentését.

               (9)

               A master-ÁÉKBV és a feeder-ÁÉKBV közötti megállapodásban megfelelő eljárásokat kell meghatározni a befektetésijegy-tulajdonosok olyan kérdéseinek és panaszainak kezelésére, amelyeket tévedésből, a feeder-ÁÉKBV helyett küldtek a master-ÁÉKBV-nek, vagy fordítva.

               (10)

               Az ügyleti költségek csökkentése és a kedvezőtlen adózási következmények elkerülése érdekében a master-ÁÉKBV és a feeder-ÁÉKBV természetbeni eszközátruházás alkalmazásáról is megállapodhat, kivéve, ha ezt a nemzeti jog nem engedélyezi, vagy ha ez nem egyeztethető össze a master-ÁÉKBV vagy a feeder-ÁÉKBV szabályzatával vagy létesítő okiratával. A master-ÁÉKBV-hez történő természetbeni eszközátruházás lehetősége különösen azon feeder-ÁÉKBV-k számára jelenthet segítséget, amelyek működtek már ÁÉKBV-ként, akár más master-ÁÉKBV feeder-ÁÉKBV-jeként is, a tekintetben, hogy általa elkerülhetők az azon eszközök értékesítésével járó ügyleti költségek, amelyekbe mind a feeder-ÁÉKBV, mind a master-ÁÉKBV befektetett. A feeder-ÁÉKBV számára is indokolt lehetővé tenni, hogy – amennyiben élni kíván ezzel a lehetőséggel – természetbeni eszközátruházást fogadjon a master-ÁÉKBV-től, mivel ez hozzájárulhat az ügyleti költségek csökkentéséhez és a kedvezőtlen adózási következmények elkerüléséhez. A feeder-ÁÉKBV-hez történő természetbeni eszközátruházást nem szabad a master-ÁÉKBV felszámolásához, egyesüléséhez vagy szétválásához kötni, hanem célszerű más esetekben is engedélyezni.

               (11)

               A szükséges rugalmasság megőrzése érdekében, egyúttal a befektetők legjobb érdekeit szem előtt tartva, lehetővé kell tenni, hogy a természetbeni eszközátruházás útján eszközökhöz jutó feeder-ÁÉKBV ezen eszközök egy részét vagy egészét átruházza master-ÁÉKBV-jére, amennyiben a master-ÁÉKBV ebbe beleegyezik, vagy hogy eszközöket tegyen készpénzzé, és a készpénzt a master-ÁÉKBV-ba fektesse.

               (12)

               A master-feeder struktúrák sajátosságai miatt szükséges, hogy a master-ÁÉKBV és a feeder-ÁÉKBV közötti megállapodás eltérjen a szerződéses kötelezettségekre alkalmazandó jogról (Róma I.) szóló, 2008. június 17-i 593/2008/EK európai parlamenti és tanácsi rendelet (2) 3. és 4. cikkében szereplő kollíziós szabályoktól, oly módon, hogy a megállapodásra alkalmazandó jog vagy a feeder-ÁÉKBV letelepedése szerinti tagállam joga legyen, vagy a master-ÁÉKBV tagállamának joga. A felek számára lehetővé kell tenni, hogy szabadon értékeljék e választás előnyeit és hátrányait, illetve figyelembe vegyék, hogy a master-ÁÉKBV-nek több feeder-ÁÉKBV-je van-e, és hogy e feeder-ÁÉKBV-k egy vagy több tagállamban vannak-e letelepedve.

               (13)

               Amennyiben egy master-ÁÉKBV felszámolása, egyesülése vagy szétválása kapcsán a feeder-ÁÉKBV befektetésijegy-tulajdonosai a 2009/65/EK irányelv alapján a befektetési jegyek visszaváltását kérhetik, a feeder-ÁÉKBV e jogot nem korlátozhatja a visszavásárlás vagy visszaváltás átmeneti felfüggesztésével, kivéve, ha erre rendkívüli körülmények miatt, a befektetésijegy-tulajdonosok érdekeinek védelmében kényszerül, vagy ha illetékes hatósága szólítja fel erre.

               (14)

               Mivel a master-ÁÉKBV egyesülése vagy szétválása 60 napon belül hatályossá válhat, rendkívüli körülmények között az is előfordulhat, hogy a feeder-ÁÉKBV számára az új befektetési tervekkel kapcsolatos hozzájárulás megkéréséhez és beszerzéséhez, valamint a feeder-ÁÉKBV befektetésijegy-tulajdonosait illető 30 napon belüli visszavásárlási vagy visszaváltási jog biztosításához rendelkezésre álló határidő túl rövid ahhoz, hogy a feeder-ÁÉKBV biztosan tudhassa, hány befektetésijegy-tulajdonosa fogja kérni a visszaváltást. Ilyen körülmények között a feeder-ÁÉKBV-t elvben kötelezni kell a master-ÁÉKBV-ben birtokolt összes befektetési jegyének visszaváltását kérje. Az indokolatlan ügyleti költségek elkerülése érdekében azonban célszerű lehetővé tenni a feeder-ÁÉKBV számára, hogy más módon biztosítsa befektetésijegy-tulajdonosai visszaváltási jogának gyakorlását, és így képes legyen az ügyleti költségek csökkentésére vagy más kedvezőtlen következmények elkerülésére. A feeder-ÁÉKBV-nek mindenekelőtt célszerű a lehető leghamarabb megkérnie a jóváhagyást. Ezen túlmenően indokolt, hogy a feeder-ÁÉKBV ne legyen köteles kérni a visszaváltást, ha saját befektetésijegy-tulajdonosai nem kívánnak élni ezzel a lehetőséggel. Amennyiben a feeder-ÁÉKBV visszaváltást kér a master-ÁÉKBV-től, célszerű mérlegelnie, hogy a természetbeni visszaváltás nem csökkentené-e az ügyleti költségeket és nem segítené-e más kedvezőtlen következmények elkerülését.

               (15)

               A master-ÁÉKBV és a feeder-ÁÉKBV letétkezelői közötti információmegosztási megállapodás alapján a feeder-ÁÉKBV letétkezelőjének meg kell kapnia a kötelezettségei teljesítéséhez szükséges minden releváns információt és dokumentumot. E megállapodásban – sajátos jellege miatt – ugyanolyan, a Róma I. rendelet 3. és 4. cikkétől eltérő kollíziós szabályokat kell előírni, mint a master-ÁÉKBV és a feeder-ÁÉKBV közötti megállapodásban. Az információmegosztási megállapodás azonban sem a master-ÁÉKBV letétkezelője, sem a feeder-ÁÉKBV letétkezelője számára nem írhat elő olyan feladatokat, amelyek a székhely szerinti tagállamuk jogában tilosak vagy nem szerepelnek.

               (16)

               A master-ÁÉKBV letétkezelője által a letétkezelői funkció ellátása során a székhelye szerinti tagállam jogának megfelelően feltárt szabálytalanságok jelentése a feeder-ÁÉKBV védelmét szolgálja. Következésképpen a jelentésre nincs szükség, ha a szabálytalanságok nem gyakorolnak negatív hatást a feeder-ÁÉKBV-re. Ha a master-ÁÉKBV-vel kapcsolatos szabálytalanságok negatív hatást gyakorolnak a feeder-ÁÉKBV-re, az utóbbit arról is értesíteni kell, hogy a szabálytalanságokat megszüntették-e, és ha igen, miként. A master-ÁÉKBV letétkezelőjének ezért tájékoztatnia kell a feeder-ÁÉKBV letétkezelőjét arról, hogy a master-ÁÉKBV hogyan szüntette meg vagy hogyan tervezi megszüntetni a szabálytalanságot. Ha a feeder-ÁÉKBV letétkezelője úgy véli, hogy a szabálytalanság megszüntetésekor nem tartották szem előtt a feeder-ÁÉKBV befektetésijegy-tulajdonosainak érdekét, erről haladéktalanul be kell számolnia a feeder-ÁÉKBV-nek.

               (17)

               A master-ÁÉKBV és a feeder-ÁÉKBV könyvvizsgálói közötti információmegosztási megállapodás alapján a feeder-ÁÉKBV könyvvizsgálójának meg kell kapnia a kötelezettségei teljesítéséhez szükséges minden releváns információt és dokumentumot. E megállapodásban – sajátos jellege miatt – ugyanolyan, a Róma I. rendelet 3. és 4. cikkétől eltérő kollíziós szabályokat kell előírni, mint a master-ÁÉKBV és a feeder-ÁÉKBV közötti megállapodásban.

               (18)

               A jogbiztonság érdekében – az érintett információtípusok megadásával – célszerű meghatározni azon információk körét, amelyeket a 2009/65/EK irányelv 91. cikkének (3) bekezdése értelmében elektronikus úton is hozzáférhetővé kell tenni.

               (19)

               Annak érdekében, hogy a 2009/65/EK irányelv 93. cikkének (2) bekezdésében említett dokumentumoknak az ÁÉKBV fogadó tagállamának illetékes hatóságaihoz való, elektronikus úton történő eljuttatását illetően közös megközelítést lehessen kialakítani, elő kell írni, hogy minden egyes ÁÉKBV vagy annak alapkezelő társasága hozzon létre egy olyan weboldalt, ahol az ilyen dokumentumokat valamilyen általánosan használt elektronikus formátumban hozzáférhetővé teszi. Ezen túlmenően az említett irányelv 93. cikkének (7) bekezdésével összhangban ki kell alakítani egy olyan elektronikus bejelentési eljárást, amelynek révén az említett dokumentumok módosulásáról is értesíteni lehet az ÁÉKBV fogadó tagállamának illetékes hatóságait.

               (20)

               Annak érdekében, hogy az ÁÉKBV-k és alapkezelő társaságaik a 7. és a 29. cikkben említett esetekben alkalmazkodni tudjanak a befektetésijegy-tulajdonosok tájékoztatásával kapcsolatos módszerek új követelményeihez, célszerű e követelmények nemzeti jogba való átültetésére hosszabb időszakot engedélyezni a tagállamok számára. Ez különösen fontos olyan esetekben, amikor az ÁÉKBV-k vagy alapkezelő társaságaik – jogi vagy gyakorlati okokból – nem képesek közvetlenül kapcsolatba lépni a befektetésijegy-tulajdonosokkal. Célszerű lehetővé tenni, hogy a bemutatóra szóló dematerializált részvényekkel rendelkező ÁÉKBV-k előkészüljenek minden olyan intézkedésre, amelyek ahhoz szükségesek, hogy a befektetésijegy-tulajdonosok a 8. és a 32. cikkben meghatározott esetekben megkapják a vonatkozó információkat. Célszerű továbbá lehetővé tenni, hogy a bemutatóra szóló materializált részvényekkel rendelkező ÁÉKBV-k névre szóló részvényekké vagy bemutatóra szóló dematerializált részvényekké változtassák azokat, ha egyesülni kívánnak, feeder-ÁÉKBV-vá kívánnak válni vagy master-ÁÉKBV-t kívánnak váltani.

               (21)

               A 2009/77/EK bizottsági határozattal (3) létrehozott európai értékpapír-piaci szabályozók bizottságával konzultációt folytattak technikai tanácsadás céljából.

               (22)

               Az ezen irányelvben előírt intézkedések összhangban vannak az európai értékpapír-bizottság véleményével,

         ELFOGADTA EZT AZ IRÁNYELVET:
   I. FEJEZET
   ÁLTALÁNOS RENDELKEZÉSEK
   1. cikk
   Tárgy
   Ez az irányelv részletes végrehajtási szabályokat állapít meg a 2009/65/EK irányelv 43. cikkének (5) bekezdése, 60. cikke (6) bekezdésének a) és c) pontja, 61. cikkének (3) bekezdése, 62. cikkének(4) bekezdése, 64. cikke (4) bekezdésének a) pontja és 95. cikkének (1) bekezdése tekintetében.
   2. cikk
   Fogalommeghatározások
   Ezen irányelv alkalmazásában:

               (1)

               „a portfólió kiegyensúlyozása”: az ÁÉKBV-portfólió összetételének jelentős módosítása;

               (2)

               „szintetikus kockázat/nyereség-mutatók” a 2009/65/EK európai parlamenti és tanácsi irányelvnek a kiemelt befektetői információk tekintetében, valamint a papírtól eltérő tartós adathordozón vagy weboldalon rendelkezésre bocsátott kiemelt befektetői információk vagy tájékoztató esetében teljesítendő különleges feltételek tekintetében történő végrehajtásáról szóló, 2010. július 1-jei 583/2010/EU bizottsági rendelet (4) 8. cikkének értelmében vett szintetikus mutatók.

         II. FEJEZET
   ÁÉKBV-K EGYESÜLÉSEI
   1. SZAKASZ
   Az egyesülési tájékoztató tartalma
   3. cikk
   A befektetésijegy-tulajdonosoknak nyújtandó tájékoztatás általános tartalmi szabályai
   (1)   A tagállamok előírják, hogy a 2009/65/EK irányelv 43. cikke (1) bekezdésének megfelelően a befektetésijegy-tulajdonosoknak nyújtandó tájékoztatást tömören és nem szakmai nyelvezettel kell megfogalmazni, hogy így a befektetésijegy-tulajdonosok kellő tájékozottsággal tudják megítélni a tervezett egyesülés befektetéseikre gyakorolt hatását.
   Egy tervezett, határokon átnyúló egyesülés esetén a beolvadó ÁÉKBV-nek és az átvevő ÁÉKBV-nek egyszerű megfogalmazásban el kell magyaráznia a másik ÁÉKBV-vel kapcsolatos olyan feltételeket és eljárásokat, amelyek eltérnek az adott tagállamban általánosan használtaktól.
   (2)   A beolvadó ÁÉKBV befektetésijegy-tulajdonosainak nyújtandó tájékoztatásnak ki kell elégítenie azon befektetők igényeit, akik előzetesen nem rendelkeznek ismeretekkel az átvevő ÁÉKBV jellemzőiről vagy működési rendjéről. Fel kell hívnia figyelmüket az átvevő ÁÉKBV-vel kapcsolatos kiemelt befektetői információkra és azok áttanulmányozásának fontosságára.
   (3)   Az átvevő ÁÉKBV befektetésijegy-tulajdonosainak nyújtandó tájékoztatásnak az egyesülés folyamatára és az átvevő ÁÉKBV-re gyakorolt hatására kell összpontosítania.
   4. cikk
   A befektetésijegy-tulajdonosoknak nyújtandó tájékoztatás konkrét tartalmi szabályai
   (1)   A tagállamok előírják, hogy a 2009/65/EK irányelv 43. cikke (3) bekezdésének b) pontjával összhangban a befektetésijegy-tulajdonosoknak nyújtandó tájékoztatásnak a következőket is tartalmaznia kell:

               a)

               a beolvadó ÁÉKBV befektetésijegy-tulajdonosainak jogaiban a tervezett egyesülés miatt bekövetkező esetleges változások részleteit;

               b)

               ha a beolvadó ÁÉKBV és az átvevő ÁÉKBV kiemelt befektetői információi eltérő profilú szintetikus kockázat/nyereség-mutatókat tüntetnek fel, vagy a kísérő leírásban eltérő lényeges kockázatokat azonosítanak, akkor az eltérések összehasonlítását;

               c)

               a kiemelt befektetői információkban közzétett összegek alapján a két ÁÉKBV-vel kapcsolatos összes díj és költség összehasonlítását;

               d)

               ha a beolvadó ÁÉKBV teljesítményhez kötődő díjat alkalmaz, tájékoztatást arról, hogy azt miként alkalmazzák az egyesülés hatálybalépésének időpontjáig;

               e)

               ha az átvevő ÁÉKBV teljesítményhez kötődő díjat alkalmaz, tájékoztatást arról, hogy azt a későbbiekben miként fogják alkalmazni azon befektetésijegy-tulajdonosok tisztességes bánásmódja érdekében, akik korábban a beolvadó ÁÉKBV befektetési jegyeit birtokolták;

               f)

               a költségek felosztásának szabályait azokban az esetekben, amikor a 2009/65/EK irányelv 46. cikke értelmében az egyesülés előkészítésével és végrehajtásával kapcsolatos költségek a beolvadó vagy az átvevő ÁÉKBV-re vagy befektetésijegy-tulajdonosaik bármelyikére terhelhetők;

               g)

               tájékoztatást arról, hogy a beolvadó ÁÉKBV alapkezelő vagy befektetési társasága tervezi-e a portfólió kiegyensúlyozását az egyesülés hatálybelépése előtt.

         (2)   A tagállamok előírják, hogy a 2009/65/EK irányelv 43. cikke (3) bekezdésének b) pontjával összhangban az átvevő ÁÉKBV befektetésijegy-tulajdonosainak nyújtandó tájékoztatás arról is adjon felvilágosítást, hogy az átvevő ÁÉKBV alapkezelő vagy befektetési társasága szerint az egyesülés várhatóan lényeges hatást gyakorol-e az átvevő ÁÉKBV portfóliójára, és hogy tervezik-e a portfólió kiegyensúlyozását, akár az egyesülés hatálybalépése előtt, akár utána.
   (3)   A tagállamok előírják, hogy a 2009/65/EK irányelv 43. cikke (3) bekezdésének c) pontjával összhangban a befektetésijegy-tulajdonosoknak nyújtandó tájékoztatásnak a következőket is tartalmaznia kell:

               a)

               az adott ÁÉKBV felhalmozott hozamainak kezelésére vonatkozó szabályokat;

               b)

               utalást arra, hogy miként szerezhető be a 2009/65/EK irányelv 42. cikkének (3) bekezdésében említett független könyvvizsgálói vagy letétkezelői jelentés.

         (4)   A tagállamok előírják, hogy ha a tervezett egyesülés feltételei a 2009/65/EK irányelv 2. cikke (1) bekezdése p) pontjának i. és ii. alpontjával összhangban készpénzkifizetésről is rendelkeznek, akkor a beolvadó ÁÉKBV befektetésijegy-tulajdonosainak nyújtandó tájékoztatásnak a javasolt kifizetés szabályait is tartalmaznia kell, ideértve azt is, hogy a beolvadó ÁÉKBV befektetésijegy-tulajdonosai mikor és hogyan jutnak hozzá a készpénzkifizetéshez.
   (5)   A tagállamok előírják, hogy a 43. cikk (3) bekezdésének d) pontjával összhangban a befektetésijegy-tulajdonosoknak nyújtandó tájékoztatásnak a következőket is tartalmaznia kell:

               a)

               ha az adott ÁÉKBV-re vonatkozó nemzeti jog előírja, azt az eljárást, amelynek alkalmazásával a befektetésijegy-tulajdonosokat felkérik a tervezett egyesülés jóváhagyására, valamint a kimenetel közlésére vonatkozó megoldásokat;

               b)

               a befektetési jegyekkel folytatott kereskedés felfüggesztésére vonatkozó szabályokat, ha a felfüggesztés célja az egyesülés hatékony végrehajtásának lehetővé tétele;

               c)

               az egyesülés hatálybalépésének a 2009/65/EK irányelv 47. cikkének (1) bekezdésével összhangban megállapított napját.

         (6)   Amennyiben a tervezett egyesülést az adott ÁÉKBV-re vonatkozó nemzeti jog szerint a befektetésijegy-tulajdonosoknak is jóvá kell hagyniuk, úgy a tagállamok biztosítják, hogy a tájékoztatásban az érintett alapkezelő társaságnak vagy a befektetési társaság igazgatóságának az egyesüléssel kapcsolatos ajánlása is helyet kapjon.
   (7)   A tagállamok előírják, hogy a beolvadó ÁÉKBV befektetésijegy-tulajdonosainak nyújtandó tájékoztatásnak tartalmaznia kell a következőket:

               a)

               azt az időszakot, amely alatt a befektetésijegy-tulajdonosok még jegyezhetik a beolvadó ÁÉKBV befektetési jegyeit, és azok visszaváltását is kérhetik;

               b)

               azt az időpontot, amelytől a 2009/65/EK irányelv 45. cikkének (1) bekezdésében biztosított jogokkal a vonatkozó határidőig nem élő befektetésijegy-tulajdonosok már az átvevő ÁÉKBV befektetésijegy-tulajdonosaiként gyakorolhatják jogaikat;

               c)

               tájékoztatást arról, hogy ha a tervezett egyesülést az adott ÁÉKBV-re vonatkozó nemzeti jog szerint a befektetésijegy-tulajdonosoknak is jóvá kell hagynia és az egyesülés megkapta a szükséges többségű jóváhagyást, akkor az egyesülés ellen szavazó vagy egyáltalán nem szavazó azon befektetésijegy-tulajdonosok, akik a vonatkozó határidőig nem élnek a 2009/65/EK irányelv 45. cikkének (1) bekezdésében biztosított jogokkal, az átvevő ÁÉKBV befektetésijegy-tulajdonosaivá válnak.

         (8)   Ha a tervezett egyesülés kulcsfontosságú elemeinek összefoglalója a tájékoztató dokumentum elején található, akkor az összefoglalóban hivatkozni kell a tájékoztató dokumentum azon részeire, ahol a további információk találhatók.
   5. cikk
   Kiemelt befektetői információk
   (1)   A tagállamok biztosítják hogy a beolvadó ÁÉKBV meglévő befektetésijegy-tulajdonosai hozzájussanak az átvevő ÁÉKBV kiemelt befektetői információinak naprakész változatához.
   (2)   Ha az átvevő ÁÉKBV kiemelt befektetői információi a tervezett egyesülés miatt módosultak, akkor azokat az átvevő ÁÉKBV létező befektetésijegy-tulajdonosaihoz is el kell juttatni.
   6. cikk
   Új befektetésijegy-tulajdonosok
   A 2009/65/EK irányelv 43. cikkének (1) bekezdése szerinti tájékoztató dokumentum befektetésijegy-tulajdonosoknak való rendelkezésre bocsátása és az egyesülés hatálybalépése közötti időszakban a tájékoztató dokumentumot és az átvevő ÁÉKBV kiemelt befektetői információinak naprakész változatát minden olyan személy rendelkezésére kell bocsátani, aki megvásárolja vagy jegyzi a beolvadó vagy az átvevő ÁÉKBV befektetési jegyeit, vagy aki elkéri a két ÁÉKBV bármelyikének szabályzatát, létesítő okiratát, tájékoztatóját vagy kiemelt befektetői információit.
   2. SZAKASZ
   A tájékoztatásnyújtás módszere
   7. cikk
   A befektetésijegy-tulajdonosoknak szóló tájékoztatás nyújtásának módszere
   (1)   A tagállamok gondoskodnak arról, hogy a beolvadó és az átvevő ÁÉKBV a 2009/65/EK irányelv 43. cikke (1) bekezdésének megfelelően a befektetésijegy-tulajdonosoknak nyújtandó tájékoztatást papíron vagy más tartós adathordozón nyújtsa.
   (2)   Ha a tájékoztatást a befektetésijegy-tulajdonosok mindegyikének vagy meghatározott körének papírtól eltérő tartós adathordozón kell nyújtani, akkor teljesülniük kell a következő feltételeknek:

               a)

               a tájékoztatás nyújtása összhangban van a befektetésijegy-tulajdonos és a beolvadó vagy átvevő ÁÉKBV, vagy adott esetben az adott alapkezelő társaság között meglévő vagy kialakítandó üzletvitellel;

               b)

               a tájékoztatást fogadó befektetésijegy-tulajdonos a papíron vagy más tartós adathordozón kapott tájékoztatás lehetősége közül kifejezetten a papírtól eltérő adathordozót választja.

         (3)   Az (1) és a (2) bekezdés alkalmazásában az elektronikus hírközlés útján nyújtott tájékoztatás a befektetésijegy-tulajdonos és a beolvadó vagy átvevő ÁÉKBV, vagy adott esetben az adott alapkezelő társaság között meglévő vagy kialakítandó üzletvitellel összhangban lévőnek minősül, ha bizonyítható, hogy a befektetésijegy-tulajdonos rendszeres internet-hozzáféréssel rendelkezik. A befektetésijegy-tulajdonos által az üzletvitel céljából megadott e-mail cím ilyen bizonyítéknak minősül.
   III. FEJEZET
   MASTER-FEEDER STRUKTÚRÁK
   1. SZAKASZ
   A feeder-ÁÉKBV és a master-ÁÉKBV közötti megállapodás és belső üzletviteli szabályzat
   1. alszakasz
   A feeder-ÁÉKBV és a master-ÁÉKBV közötti megállapodás tartalma
   8. cikk
   Az információkhoz való hozzáférés
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak az információkhoz való hozzáférés tekintetében a következőket kell tartalmaznia:

               a)

               azt, hogy a master-ÁÉKBV hogyan és mikor juttatja el a feeder-ÁÉKBV számára szabályzatának vagy létesítő okiratának, tájékoztatójának és kiemelt befektetői információinak, illetve ezek módosításainak egy másolatát;

               b)

               azt, hogy a master-ÁÉKBV hogyan és mikor értesíti a feeder-ÁÉKBV-t arról, hogy a 2009/65/EK irányelv 13. cikkével összhangban harmadik felekre bízza befektetéskezelési és kockázatkezelési funkcióinak ellátását;

               c)

               adott esetben azt, hogy a master-ÁÉKBV hogyan és mikor juttat a feeder-ÁÉKBV számára belső működési dokumentumokat, mint például a kockázatkezelési folyamat leírását vagy a megfelelőségi jelentéseket;

               d)

               azt, hogy a master-ÁÉKBV az általa – jogszabályok, a szabályzat vagy a létesítő okirat, valamint a master-ÁÉKBV és a feeder-ÁÉKBV közötti megállapodás tekintetében – elkövetett jogsértések mely részleteit közli a feeder-ÁÉKBV-vel, továbbá ennek módját és idejét;

               e)

               amennyiben a feeder-ÁÉKBV fedezeti célból pénzügyi származékos termékeket alkalmaz, azt, hogy a master-ÁÉKBV hogyan és mikor juttat a feeder-ÁÉKBV számára információkat a pénzügyi származékos termékekkel szembeni tényleges kitettségéről annak érdekében, hogy a feeder-ÁÉKBV a 2009/65/EK irányelv 58. cikke (2) bekezdése második albekezdésének a) pontjában előírtak szerint kiszámítsa saját átfogó kockázatát;

               f)

               tájékoztatást arról, hogy a master-ÁÉKBV értesíti a feeder-ÁÉKBV-t a harmadik felekkel kötött minden más információmegosztási megállapodásról, valamint arról, hogy adott esetben a master-ÁÉKBV hogyan és mikor bocsátja a feeder-ÁÉKBV rendelkezésére ezeket az információmegosztási megállapodásokat.

         9. cikk
   A feeder-ÁÉKBV általi befektetés vagy elidegenítés alapja
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak a feeder-ÁÉKBV általi befektetés vagy elidegenítés alapja tekintetében a következőket kell tartalmaznia:

               a)

               tájékoztatást arról, hogy a feeder-ÁÉKBV a master-ÁÉKBV mely befektetésijegy-osztályaiba fektethet;

               b)

               a feeder-ÁÉKBV-t terhelő díjakat és költségeket, valamint a master-ÁÉKBV által adott díjengedmények és díjvisszatérítések részleteit;

               c)

               adott esetben a feeder-ÁÉKBV master-ÁÉKBV-hez irányuló első természetbeni eszközátruházására vagy annak további eseteire vonatkozó feltételeket.

         10. cikk
   Kereskedési szabványmegállapodások
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak a kereskedési szabványmegállapodások tekintetében a következőket kell tartalmaznia:

               a)

               a nettó eszközértékkel kapcsolatos számítási eljárás és a befektetési jegyek árára vonatkozó közzététel gyakoriságának és időzítésének összehangolását;

               b)

               a kereskedési megbízások feeder-ÁÉKBV általi továbbításának – egyúttal adott esetben a kereskedési ügynökök vagy más harmadik személyek feladatainak – összehangolását;

               c)

               adott esetben az annak a figyelembevételéhez szükséges intézkedéseket, hogy egyik vagy mindkét ÁÉKBV-t jegyzik vagy forgalmazzák egy másodlagos piacon;

               d)

               ha szükséges, a 2009/65/EK irányelv 60. cikkének (2) bekezdésében előírt követelmények betartásához szükséges egyéb megfelelő intézkedéseket;

               e)

               ha a feeder-ÁÉKBV és a master-ÁÉKBV befektetési jegyei eltérő pénznemben denomináltak, a kereskedési megbízások átváltásának alapját;

               f)

               a master-ÁÉKBV befektetési jegyeinek vásárlására vagy jegyzésére, illetve visszavásárlására vagy visszaváltására vonatkozó elszámolási ciklusokat és fizetési feltételeket, ideértve azokat a feltételeket is – amennyiben a felek erről megegyeztek –, amelyek alapján a master-ÁÉKBV a visszaváltásra irányuló kéréseket természetbeni eszközátruházás útján is teljesítheti a feeder-ÁÉKBV felé, nevezetesen a 2009/65/EK irányelv 60. cikkének (4) és (5) bekezdésében említett esetekben;

               g)

               a befektetésijegy-tulajdonosok kérdéseinek és panaszainak megfelelő kezelését biztosító eljárásokat;

               h)

               ha a master-ÁÉKBV szabályzata vagy létesítő okirata, illetve tájékoztatója az alapot bizonyos jogokkal és hatáskörökkel ruházza fel a befektetésijegy-tulajdonosok tekintetében, de a master-ÁÉKBV úgy dönt, hogy a feeder-ÁÉKBV tekintetében csak korlátozottan vagy egyáltalán nem kíván élni a jogok és hatáskörök egészével vagy egy részével, akkor az erre vonatkozó feltételeket.

         11. cikk
   A kereskedési megállapodásokat érintő események
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak a kereskedési megállapodásokat érintő események tekintetében a következőket kell tartalmaznia:

               a)

               a két ÁÉKBV közül bármelyik által a saját befektetési jegyei visszavásárlásának, visszaváltásának, vásárlásának vagy jegyzésének átmeneti felfüggesztésére és újrakezdésére vonatkozóan tett bejelentés módját és idejét;

               b)

               a master-ÁÉKBV árképzési hibáinak bejelentésére és megszüntetésére szolgáló megállapodásokat.

         12. cikk
   A könyvvizsgálói jelentésre vonatkozó szabványmegállapodások
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak a könyvvizsgálói jelentésre vonatkozó szabványmegállapodások tekintetében a következőket kell tartalmaznia:

               a)

               ha a feeder-ÁÉKBV és a master-ÁÉKBV elszámolási éve azonos, az időszakos jelentések elkészítésének összehangolását;

               b)

               ha a feeder-ÁÉKBV és a master-ÁÉKBV elszámolási éve eltérő, arra vonatkozó megállapodásokat, hogy a feeder-ÁÉKBV be tudja szerezni a master-ÁÉKBV-től az időszakos jelentések időben történő elkészítéséhez szükséges összes információt, továbbá olyan megállapodásokat, amelyek révén a master-ÁÉKBV a 2009/65/EK irányelv 62. cikke (2) bekezdésének első albekezdésével összhangban képes elkészíteni a feeder-ÁÉKBV határidejével megegyező fordulónapú ad hoc jelentést.

         13. cikk
   A tartós megállapodások módosítása
   A tagállamok előírják, hogy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak a tartós megállapodások tekintetében a következőket kell tartalmaznia:

               a)

               a master-ÁÉKBV által a szabályzatát vagy létesítő okiratát, tájékoztatóját és kiemelt befektetői információit érintő tervezett és hatályos módosításokról adandó értesítés módját és idejét, amennyiben ezek az adatok eltérnek a master-ÁÉKBV szabályzatában, létesítő okiratában vagy tájékoztatójában a befektetésijegy-tulajdonosoknak szóló bejelentéssel kapcsolatban megállapított szabványmegállapodásoktól;

               b)

               a master-ÁÉKBV által egy tervezett vagy javasolt felszámolásról, egyesülésről vagy szétválásról adandó értesítés módját és idejét;

               c)

               a két ÁÉKBV közül bármelyik által arra vonatkozóan tett bejelentés módját és idejét, hogy az alap már nem felel meg a feeder-ÁÉKBV-k, illetve a master-ÁÉKBV-k minősítő követelményeinek, vagy a jövőben már nem fog megfelelni azoknak;

               d)

               a két ÁÉKBV közül bármelyik által arra vonatkozóan tett bejelentés módját és idejét, hogy az alap le kívánja cserélni alapkezelő társaságát, letétkezelőjét, könyvvizsgálóját vagy bármely olyan harmadik felet, akit befektetéskezelési vagy kockázatkezelési funkció ellátásával bízott meg;

               e)

               az állandó megállapodások tekintetében a master-ÁÉKBV által tervezett egyéb módosításokról adandó értesítés módját és idejét.

         14. cikk
   Az alkalmazandó jog megválasztása
   (1)   A tagállamok biztosítják, hogy amennyiben a feeder-ÁÉKBV és a master-ÁÉKBV ugyanazon tagállamban letelepedett, úgy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak rögzítenie kell, hogy a megállapodásra az említett tagállam joga az alkalmazandó, és hogy mindkét fel elismeri e tagállam bíróságainak kizárólagos illetékességét.
   (2)   A tagállamok biztosítják, hogy amennyiben a feeder-ÁÉKBV és a master-ÁÉKBV eltérő tagállamban letelepedett, úgy a 2009/65/EK irányelv 60. cikke (1) bekezdésének első albekezdésében említett, master-ÁÉKBV és feeder-ÁÉKBV közötti megállapodásnak rögzítenie kell, hogy a megállapodásra alkalmazandó jog vagy a feeder-ÁÉKBV letelepedése szerinti tagállam joga, vagy pedig a master-ÁÉKBV letelepedése szerinti tagállam joga, és hogy mindkét fel elismeri azon tagállam bíróságainak kizárólagos illetékességét, amelynek jogát a megállapodásra alkalmazandó jogként rögzítették.
   2. alszakasz
   A belső üzletviteli szabályzat tartalma
   15. cikk
   Összeférhetetlenség
   A tagállamok biztosítják, hogy az alapkezelő társaságok 2009/65/EK irányelv 60. cikke (1) bekezdésének harmadik albekezdésében említett belső üzletviteli szabályzata megfelelő intézkedéseket tartalmazzon azon összeférhetetlenségek mérséklésére, amelyek a feeder-ÁÉKBV és a master-ÁÉKBV, vagy a feeder-ÁÉKBV és a master-ÁÉKBV többi befektetésijegy-tulajdonosa között merülhetnek fel, amennyiben ezen összeférhetetlenségek kezelésére nem elegendőek azok az intézkedések, amelyeket az alapkezelő társaság a 2009/65/EK irányelv 12. cikke (1) bekezdésének b) pontjában és 14. cikke (1) bekezdésének d) pontjában, valamint a 2009/65/EK európai parlamenti és tanácsi irányelvnek a szervezeti követelmények, az összeférhetetlenség, az üzletvitel, a kockázatkezelés, valamint a letétkezelő és az alapkezelő társaság közötti megállapodás tartalma tekintetében történő végrehajtásáról szóló, 2010. július 1-jei 2010/43/EU bizottsági irányelv (5) III. fejezetében szereplő követelményeknek való megfelelés érdekében hozott.
   16. cikk
   A feeder-ÁÉKBV általi befektetés vagy elidegenítés alapja
   A tagállamok előírják, hogy az alapkezelő társaság 2009/65/EK irányelv 60. cikke (1) bekezdésének harmadik albekezdésében említett belső üzletviteli szabályzatának a feeder-ÁÉKBV általi befektetés vagy elidegenítés alapja tekintetében a következőket kell tartalmaznia:

               a)

               tájékoztatást arról, hogy a feeder-ÁÉKBV a master-ÁÉKBV mely befektetésijegy-osztályaiba fektethet;

               b)

               a feeder-ÁÉKBV-t terhelő díjakat és költségeket, valamint a master-ÁÉKBV által adott díjengedmények és díjvisszatérítések részleteit;

               c)

               adott esetben a feeder-ÁÉKBV master-ÁÉKBV-hez irányuló első természetbeni eszközátruházására vagy annak további eseteire vonatkozó feltételeket.

         17. cikk
   Kereskedési szabványmegállapodások
   A tagállamok előírják, hogy az alapkezelő társaság 2009/65/EK irányelv 60. cikke (1) bekezdésének harmadik albekezdésében említett belső üzletviteli szabályzatának a kereskedési szabványmegállapodások tekintetében a következőket kell tartalmaznia:

               a)

               a nettó eszközértékkel kapcsolatos számítási eljárás és a befektetési jegyek árára vonatkozó közzététel gyakoriságának és időzítésének összehangolását;

               b)

               a kereskedési megbízások feeder-ÁÉKBV általi továbbításának – egyúttal adott esetben a kereskedési ügynökök vagy más harmadik személyek feladatainak – összehangolását;

               c)

               adott esetben az annak a figyelembevételéhez szükséges intézkedéseket, hogy egyik vagy mindkét ÁÉKBV-t jegyzik vagy forgalmazzák egy másodlagos piacon;

               d)

               a 2009/65/EK irányelv 60. cikkének (2) bekezdésében előírt követelmények betartásához szükséges egyéb megfelelő intézkedéseket;

               e)

               ha a feeder-ÁÉKBV és a master-ÁÉKBV befektetési jegyei eltérő pénznemben denomináltak, a kereskedési megbízások átváltásának alapját;

               f)

               a master-ÁÉKBV befektetési jegyeinek vásárlására és visszaváltására vonatkozó elszámolási ciklusokat és fizetési feltételeket, ideértve azokat a feltételeket is – amennyiben a felek erről megegyeztek –, amelyek alapján a master-ÁÉKBV a visszaváltásra irányuló kéréseket természetbeni eszközátruházás útján is teljesítheti a feeder-ÁÉKBV felé, nevezetesen a 2009/65/EK irányelv 60. cikkének (4) és (5) bekezdésében említett esetekben;

               g)

               ha a master-ÁÉKBV szabályzata vagy létesítő okirata, illetve tájékoztatója az alapot bizonyos jogokkal és hatáskörökkel ruházza fel a befektetésijegy-tulajdonosok tekintetében, de a master-ÁÉKBV úgy dönt, hogy a feeder-ÁÉKBV tekintetében csak korlátozottan vagy egyáltalán nem kíván élni a jogok és hatáskörök egészével vagy egy részével, akkor az erre vonatkozó feltételeket.

         18. cikk
   A kereskedési megállapodásokat érintő események
   A tagállamok előírják, hogy az alapkezelő társaság 2009/65/EK irányelv 60. cikke (1) bekezdésének harmadik albekezdésében említett belső üzletviteli szabályzatának a kereskedési megállapodásokat érintő események tekintetében a következőket kell tartalmaznia:

               a)

               a két ÁÉKBV közül bármelyik által a befektetési jegyek visszavásárlásának, visszaváltásának vagy jegyzésének átmeneti felfüggesztésére és újrakezdésére vonatkozóan tett bejelentés módját és idejét;

               b)

               a master-ÁÉKBV árképzési hibáinak bejelentésére és megszüntetésére szolgáló megállapodásokat.

         19. cikk
   A könyvvizsgálói jelentésre vonatkozó szabványmegállapodások
   A tagállamok előírják, hogy az alapkezelő társaság 2009/65/EK irányelv 60. cikke (1) bekezdésének harmadik albekezdésében említett belső üzletviteli szabályzatának a könyvvizsgálói jelentésre vonatkozó szabványmegállapodások tekintetében a következőket kell tartalmaznia:

               a)

               ha a feeder-ÁÉKBV és a master-ÁÉKBV elszámolási éve azonos, az időszakos jelentések elkészítésének összehangolását;

               b)

               ha a feeder-ÁÉKBV és a master-ÁÉKBV elszámolási éve eltérő, arra vonatkozó megállapodásokat, hogy a feeder-ÁÉKBV be tudja szerezni a master-ÁÉKBV-től az időszakos jelentések időben történő elkészítéséhez szükséges összes információt, továbbá olyan megállapodásokat, amelyek révén a master-ÁÉKBV a 2009/65/EK irányelv 62. cikke (2) bekezdésének első albekezdésével összhangban képes elkészíteni a feeder-ÁÉKBV határidejével megegyező fordulónapú ad hoc jelentést.

         2. SZAKASZ
   A master-ÁÉKBV felszámolása, egyesülése vagy szétválása
   1. alszakasz
   Eljárások felszámolás esetén
   20. cikk
   Jóváhagyási kérelem
   (1)   A tagállamok előírják a feeder-ÁÉKBV számára, hogy legkésőbb két hónappal azután, hogy a master-ÁÉKBV értesítette a kötelező erejű felszámolási döntésről, illetékes hatóságainak nyújtsa be a következőket:

               a)

               ha a feeder-ÁÉKBV a 2009/65/EK irányelv 60. cikke (4) bekezdésének a) pontjával összhangban eszközeinek legalább 85 %-át egy másik master-ÁÉKBV-be kívánja befektetni:

                           i.

                           az említett befektetés jóváhagyására irányuló kérelmet;

                           ii.

                           a szabályzata vagy létesítő okirata tervezett módosításainak jóváhagyására irányuló kérelmet;

                           iii.

                           tájékoztatójának és kiemelt befektetői információinak módosításait, a 2009/65/EK irányelv 74., illetve 82. cikkének megfelelően;

                           iv.

                           a 2009/65/EK irányelv 59. cikkének (3) bekezdésében előírt egyéb dokumentumokat;

               b)

               ha a feeder-ÁÉKBV a 2009/65/EK irányelv 60. cikke (4) bekezdésének b) pontjával összhangban olyan ÁÉKBV-vé kíván átalakulni, amely nem feeder-ÁÉKBV:

                           i.

                           a szabályzata vagy létesítő okirata tervezett módosításainak jóváhagyására irányuló kérelmet;

                           ii.

                           tájékoztatójának és kiemelt befektetői információinak módosításait, a 2009/65/EK irányelv 74., illetve 82. cikkének megfelelően;

               c)

               ha a feeder-ÁÉKBV a felszámolást választja, a felszámolási szándékára vonatkozó bejelentést.

         (2)   Az (1) bekezdéstől eltérve, ha a master-ÁÉKBV több mint öt hónappal a felszámolás kezdetének dátuma előtt értesíti a feeder-ÁÉKBV-t a kötelező erejű felszámolási döntésről, akkor a feeder-ÁÉKBV-nek legalább három hónappal az említett dátum előtt be kell nyújtania illetékes hatósága számára az (1) bekezdés a), b) vagy c) pontjának valamelyikével összhangban álló kérelmét vagy bejelentését.
   (3)   A feeder-ÁÉKBV indokolatlan késedelem nélkül értesíti befektetésijegy-tulajdonosait a felszámolására irányuló szándékáról.
   21. cikk
   Jóváhagyás
   (1)   A feeder-ÁÉKBV-t a 20. cikk (1) bekezdésének a), illetve b) pontjában említett dokumentumok hiánytalan benyújtását követő 15 munkanapon belül értesíteni kell arról, hogy az illetékes hatóságok megadták-e a kért jóváhagyást.
   (2)   Az illetékes hatóságok (1) bekezdésben említett jóváhagyásának kézhezvételekor a feeder-ÁÉKBV értesíti a master-ÁÉKBV-t a jóváhagyásról.
   (3)   A feeder-ÁÉKBV, miután az illetékes hatóságok megadták az ezen irányelv 20. cikke (1) bekezdésének a) pontja szerinti szükséges jóváhagyást, a lehető leghamarabb meghozza a 2009/65/EK irányelv 64. cikkében szereplő követelmények teljesítéséhez szükséges intézkedéseket.
   (4)   Ha a master-ÁÉKBV felszámolásából származó bevételek kifizetését még azelőtt teljesíteni kell, hogy a feeder-ÁÉKBV – a 20. cikk (1) bekezdésének a) pontjával összhangban egy másik master-ÁÉKBV-be, vagy pedig a 20. cikk (1) bekezdésének b) pontja szerinti új befektetési célkitűzéseivel és politikájával összhangban – megkezdi a befektetéseket, akkor a feeder-ÁÉKBV illetékes hatóságai a következő feltételek mellett adhatják meg a jóváhagyást:

               a)

               a feeder-ÁÉKBV a felszámolásból származó bevételeket az alábbi módon kapja meg:

                           i.

                           készpénzben; vagy

                           ii.

                           a bevételek egészét vagy egy részét természetbeni eszközátruházásként, ha a feeder-ÁÉKBV élni kíván ezzel a lehetőséggel, és ha a feeder-ÁÉKBV és a master-ÁÉKBV közötti megállapodás vagy a belső üzletviteli szabályzat és a felszámolásra vonatkozó kötelező erejű döntés ezt megengedi;

               b)

               az e bekezdéssel összhangban tartott vagy kapott készpénz csak a hatékony készpénzgazdálkodás céljával fektethető be újra azt a dátumot megelőzően, amelyen a feeder-ÁÉKBV-nek meg kell kezdenie a befektetést vagy egy másik master-ÁÉKBV-be, vagy az új befektetési célkitűzésekkel és politikával összhangban.

         Az első albekezdés a) pontja ii. alpontjának alkalmazásakor a feeder-ÁÉKBV a természetbeni eszközátruházással kapott eszközök bármely részét, bármikor készpénzzé teheti.
   2. alszakasz
   Eljárások egyesülés vagy szétválás esetén
   22. cikk
   Jóváhagyási kérelem
   (1)   A tagállamok előírják a feeder-ÁÉKBV számára, hogy legkésőbb egy hónappal azután, hogy a feeder-ÁÉKBV a 2009/65/EK irányelv 60. cikke (5) bekezdésének második albekezdésével összhangban megkapta a tervezett egyesülésre vagy szétválásra vonatkozó tájékoztatást, illetékes hatóságainak nyújtsa be a következőket:

               a)

               ha a feeder-ÁÉKBV továbbra is ugyanazon master-ÁÉKBV feeder-ÁÉKBV-je kíván maradni:

                           i.

                           az ennek jóváhagyására irányuló kérelmet;

                           ii.

                           adott esetben a szabályzata vagy létesítő okirata tervezett módosításainak jóváhagyására irányuló kérelmet;

                           iii.

                           adott esetben tájékoztatójának és kiemelt befektetői információinak módosításait, a 2009/65/EK irányelv 74., illetve 82. cikkének megfelelően;

               b)

               ha a feeder-ÁÉKBV a master-ÁÉKBV tervezett egyesülése vagy szétválása miatt létrejövő másik master-ÁÉKBV feeder-ÁÉKBV-je kíván lenni, vagy ha a feeder-ÁÉKBV eszközei legalább 85 %-át egy másik, nem az egyesülésből vagy szétválásból származó master-ÁÉKBV befektetési jegyeire akarja fordítani:

                           i.

                           az említett befektetés jóváhagyására irányuló kérelmet;

                           ii.

                           a szabályzata vagy létesítő okirata tervezett módosításainak jóváhagyására irányuló kérelmet;

                           iii.

                           tájékoztatójának és kiemelt befektetői információinak módosításait, a 2009/65/EK irányelv 74., illetve 82. cikkének megfelelően;

                           iv.

                           a 2009/65/EK irányelv 59. cikkének (3) bekezdésében előírt egyéb dokumentumokat;

               c)

               ha a feeder-ÁÉKBV a 2009/65/EK irányelv 60. cikke (4) bekezdésének b) pontjával összhangban olyan ÁÉKBV-vé kíván átalakulni, amely nem feeder-ÁÉKBV:

                           i.

                           a szabályzata vagy létesítő okirata tervezett módosításainak jóváhagyására irányuló kérelmet;

                           ii.

                           tájékoztatójának és kiemelt befektetői információinak módosításait, a 2009/65/EK irányelv 74., illetve 82. cikkének megfelelően;

               d)

               ha a feeder-ÁÉKBV a felszámolást választja, a felszámolási szándékára vonatkozó bejelentést.

         (2)   Az (1) bekezdés a) és b) pontjának alkalmazásában a következőket kell figyelembe venni:
   A „továbbra is ugyanazon master-ÁÉKBV feeder-ÁÉKBV-je marad” kifejezés azokra az esetekre utal, amikor:

               a)

               a master-ÁÉKBV a tervezett egyesülés átvevő ÁÉKBV-je;

               b)

               a master-ÁÉKBV a tervezett szétválás után létrejövő ÁÉKBV-k egyikeként lényegében változatlanul működik tovább.

         A „master-ÁÉKBV tervezett egyesülése vagy szétválása miatt létrejövő másik master-ÁÉKBV feeder-ÁÉKBV-jévé válik” kifejezés azokra az esetekre utal, amikor:

               a)

               a master-ÁÉKBV a beolvadó ÁÉKBV, és az egyesülés következtében a feeder-ÁÉKBV az átvevő ÁÉKBV befektetésijegy-tulajdonosává válik;

               b)

               a feeder-ÁÉKBV a szétválás eredményeként létrejövő olyan ÁÉKBV befektetésijegy-tulajdonosává válik, amely lényegesen különbözik a master-ÁÉKBV-től.

         (3)   Az (1) bekezdéstől eltérve, ha a master-ÁÉKBV több mint négy hónappal a hatálybalépés tervezett dátuma előtt a feeder-ÁÉKBV rendelkezésére bocsátja a 2009/65/EK irányelv 43. cikkében említett vagy azzal összehasonlítható információkat, akkor a feeder-ÁÉKBV-nek legalább három hónappal a master-ÁÉKBV egyesülésének vagy szétválásának tervezett hatálybalépési dátuma előtt be kell nyújtania illetékes hatósága számára az ezen cikk (1) bekezdése a)–d) pontjának valamelyikével összhangban álló kérelmét vagy bejelentését.
   (4)   A feeder-ÁÉKBV indokolatlan késedelem nélkül értesíti befektetésjegy-tulajdonosait és a master-ÁÉKBV-t a felszámolásra irányuló szándékáról.
   23. cikk
   Jóváhagyás
   (1)   A feeder-ÁÉKBV-t a 22. cikk (1) bekezdésének a)–c) pontjában említett dokumentumok hiánytalan benyújtását követő 15 munkanapon belül értesíteni kell arról, hogy az illetékes hatóságok megadták-e a kért jóváhagyást.
   (2)   A feeder-ÁÉKBV, amint kézhez kapja az illetékes hatóságok (1) bekezdésben említett jóváhagyásáról szóló értesítést, erről értesíti a master-ÁÉKBV-t.
   (3)   A feeder-ÁÉKBV, miután értesítették arról, hogy az illetékes hatóságok megadták az ezen irányelv 22. cikke (1) bekezdésének b) pontja értelmében szükséges jóváhagyásokat, haladéktalanul meghozza a 2009/65/EK irányelv 64. cikkében szereplő követelmények teljesítéséhez szükséges intézkedéseket.
   (4)   Az ezen irányelv 22. cikke (1) bekezdésének b) és c) pontjában szereplő esetekben a feeder-ÁÉKBV-nek joga van ahhoz, hogy a 2009/65/EK irányelv 60. cikke (5) bekezdésének harmadik albekezdésével és 45. cikkének (1) bekezdésével összhangban a master-ÁÉKBV-ben birtokolt befektetési jegyei visszavásárlását vagy visszaváltását kérje, ha a feeder-ÁÉKBV illetékes hatóságai az azt megelőző utolsó munkanapig nem adták meg az ezen irányelv 22. cikkének (1) bekezdésében előírt szükséges jóváhagyásokat, amelyen a feeder-ÁÉKBV még az egyesülés vagy a szétválás hatálybalépése előtt kérheti a master-ÁÉKBV-ben birtokolt befektetési jegyeinek visszavásárlását vagy visszaváltását.
   A feeder-ÁÉKBV ezt a jogot annak biztosítása érdekében is gyakorolhatja, hogy ne sérüljön saját befektetésijegy-tulajdonosainak azon joga, amely szerint a 2009/65/EK irányelv 64. cikke (1) bekezdésének d) pontjával összhangban a feeder-ÁÉKBV-ben birtokolt befektetési jegyeik visszavásárlását vagy visszaváltását kérhetik.
   Az első albekezdésben említett jog gyakorlása előtt a feeder-ÁÉKBV-nek meg kell vizsgálni azon alternatív megoldási lehetőségeket, amelyek segíthetnék az ügyleti költségek és más kedvezőtlen következmények elkerülését vagy csökkentését.
   (5)   Ha a feeder-ÁÉKBV a master-ÁÉKBV-ben birtokolt befektetési jegyei visszavásárlását vagy visszaváltását kéri, akkor a következők valamelyikében kell részesülnie:

               a)

               a visszavásárlási vagy visszaváltási bevételek készpénzben;

               b)

               a visszavásárlási vagy visszaváltási bevételek egy része vagy egésze, természetbeni eszközátruházásként, ha a feeder-ÁÉKBV élni kíván ezzel a lehetőséggel, és ha a feeder-ÁÉKBV és a master-ÁÉKBV közötti megállapodás ezt megengedi.

         Az első albekezdés b) pontjának alkalmazásakor a feeder-ÁÉKBV az átruházott eszközök bármely részét, bármikor készpénzzé teheti.
   (6)   A feeder-ÁÉKBV illetékes hatóságai azzal a feltétellel adhatják meg a jóváhagyást, hogy az (5) bekezdéssel összhangban tartott vagy kapott készpénz csak a hatékony készpénzgazdálkodás céljával fektethető be újra azt a dátumot megelőzően, amelyen a feeder-ÁÉKBV-nek meg kell kezdenie a befektetést vagy az új master-ÁÉKBV-be, vagy az új befektetési célkitűzésekkel és politikával összhangban.
   3. SZAKASZ
   Letétkezelők és könyvvizsgálók
   1. alszakasz
   Letétkezelők
   24. cikk
   A letétkezelők közötti információmegosztási megállapodás tartalma
   A 2009/65/EK irányelv 61. cikkének (1) bekezdésében említett, a master-ÁÉKBV letétkezelője és a feeder-ÁÉKBV letétkezelője közötti információmegosztási megállapodásnak tartalmaznia kell a következőket:

               a)

               a két letétkezelő között rendszeresen megosztandó dokumentumok és információkategóriák meghatározását, valamint hogy ezeket a dokumentumokat és információkat a letétkezelők továbbítják egymás számára vagy kérésre bocsátják rendelkezésre;

               b)

               azt a módot és időzítést, beleértve az alkalmazandó határidőket, amellyel a master-ÁÉKBV letétkezelője továbbítja az információt a feeder-ÁÉKBV letétkezelőjének;

               c)

               a két letétkezelő részvételének összehangolását, a nemzeti jog szerinti feladataiknak megfelelő mértékben, működési kérdésekkel kapcsolatban, beleértve:

                           i.

                           az egyes ÁÉKBV-k nettó eszközértékével kapcsolatos számítási eljárást, ideértve a piaci időzítéssel szembeni védelemre irányuló intézkedéseket a 2009/65/EK irányelv 60. cikkének (2) bekezdésével összhangban;

                           ii.

                           a feeder-ÁÉKBV által a master-ÁÉKBV befektetési jegyeinek vásárlására, jegyzésére, vagy azok visszavásárlásának vagy visszaváltásának kérésére adott utasítások feldolgozását, és az ilyen ügyletek lebonyolítását, beleértve a természetbeni eszközátruházásra vonatkozó intézkedéseket;

               d)

               az elszámolási év végén alkalmazandó eljárások összehangolását;

               e)

               azt, hogy a master-ÁÉKBV letétkezelője az master-ÁÉKBV által – jogszabályok, a szabályzat vagy a létesítő okirat, tekintetében – elkövetett jogsértések mely részleteit közli a feeder-ÁÉKBV letétkezelőjével, továbbá ennek módját és idejét;

               f)

               az egyik letétkezelőtől a másik felé irányuló eseti segítségkérések kezelésének eljárását;

               g)

               olyan esetleg bekövetkező események meghatározását, amelyekről a letétkezelőknek eseti alapon értesíteniük kell egymást, valamint ennek módját és idejét.

         25. cikk
   Az alkalmazandó jog megválasztása
   (1)   A tagállamok biztosítják, hogy ha a feeder-ÁÉKBV és a master-ÁÉKBV a 2009/65/EK irányelv 60. cikkének (1) bekezdése szerinti megállapodást kötöttek, akkor a master-ÁÉKBV és a feeder-ÁÉKBV letétkezelői közötti megállapodás rendelkezik arról, hogy az ezen irányelv 14. cikkének megfelelően az említett megállapodásra alkalmazandó tagállami jog legyen alkalmazandó a két letétkezelő közötti információmegosztási megállapodásra is, és hogy mindkét letétkezelő elismeri az adott tagállam bíróságainak kizárólagos illetékességét.
   (2)   A tagállamok biztosítják, hogy ha a feeder-ÁÉKBV és a master-ÁÉKBV közötti megállapodást a 2009/65/EK irányelv 60. cikke (1) bekezdésének harmadik albekezdésével összhangban belső üzletviteli szabályokkal váltották fel, akkor a master-ÁÉKBV és a feeder-ÁÉKBV letétkezelői közötti megállapodás rendelkezik arról, hogy a két letétkezelő közötti információmegosztási megállapodásra alkalmazandó jog vagy annak a tagállamnak a joga, amelyben a feeder-ÁÉKBV letelepedett, vagy ha eltér, annak a tagállamnak a joga, amelyben a master-ÁÉKBV letelepedett, és hogy mindkét letétkezelő elismeri azon tagállam bíróságainak kizárólagos illetékességét, amelynek joga az információmegosztási megállapodásra alkalmazandó.
   26. cikk
   A master-ÁÉKBV letétkezelője által feltárt szabálytalanságok jelentése
   A 2009/65/EK irányelv 61. cikkének (2) bekezdésében említett, a master-ÁÉKBV letétkezelője által funkciója ellátása során a nemzeti jognak megfelelően feltárt, és a feeder-ÁÉKBV-re esetlegesen negatív hatást gyakorló szabálytalanságok közé – nem kizárólagosan – a következők tartoznak:

               a)

               a master-ÁÉKBV nettó eszközértékének számítása során elkövetett hibák;

               b)

               a master-ÁÉKBV befektetési jegyeinek a feeder-ÁÉKBV általi vásárlásával, jegyzésével, vagy azok visszavásárlásának vagy visszaváltásának kérésével kapcsolatos ügyletek vagy azok elszámolása során elkövetett hibák;

               c)

               a master-ÁÉKBV-től eredő jövedelmek kifizetése vagy tőkésítése során, vagy a kapcsolódó forrásadó kiszámítása során elkövetett hibák;

               d)

               a master-ÁÉKBV szabályzatában, létesítő okiratában, tájékoztatójában vagy kiemelt befektetői információiban leírt befektetési célkitűzések, politika vagy stratégia megsértése;

               e)

               a nemzeti jogban vagy az alap szabályzatában, létesítő okiratában, tájékoztatójában vagy kiemelt befektetői információiban meghatározott befektetési és hitelfelvételi korlátok megszegése.

         2. alszakasz
   Könyvvizsgálók
   27. cikk
   Könyvvizsgálók közötti információmegosztási megállapodás
   (1)   A 2009/65/EK irányelv 62. cikkének (1) bekezdésében említett, a master-ÁÉKBV könyvvizsgálója és a feeder-ÁÉKBV könyvvizsgálója közötti információmegosztási megállapodásnak tartalmaznia kell a következőket:

               a)

               a két könyvvizsgáló között rendszeresen megosztandó dokumentumok és információkategóriák meghatározását;

               b)

               azt, hogy az a) pontban említett dokumentumokat és információkat a könyvvizsgálók továbbítják egymás számára vagy kérésre bocsátják rendelkezésre;

               c)

               azt a módot és időzítést, beleértve az alkalmazandó határidőket, amellyel a master-ÁÉKBV könyvvizsgálója továbbítja az információt a feeder-ÁÉKBV könyvvizsgálójának;

               d)

               az adott ÁÉKBV-k vonatkozásában az egyes könyvvizsgálóknak az elszámolási év végi eljárásokban való részvételének összehangolását;

               e)

               azoknak a kérdéseknek a meghatározását, amelyeket a 2009/65/EK irányelv 62. cikke (2) bekezdése második albekezdésének alkalmazásában a master-ÁÉKBV könyvvizsgálójának könyvvizsgálói jelentésében közzétett szabálytalanságként kell kezelni;

               f)

               az egyik könyvvizsgálótól a másik felé irányuló eseti segítségkérések kezelésének módját és időzítését, beleértve a master-ÁÉKBV könyvvizsgálójának könyvvizsgálói jelentésében közzétett szabálytalanságokra vonatkozó további információkéréseket.

         (2)   Az (1) bekezdésben említett megállapodás rendelkezéseket tartalmaz a 2009/65/EK irányelv 62. cikkének (2) bekezdésében és 73. cikkében említett könyvvizsgálói jelentések elkészítéséről, valamint master-ÁÉKBV-re vonatkozó könyvvizsgálói jelentésnek és tervezeteinek a feeder-ÁÉKBV könyvvizsgálója számára történő rendelkezésre bocsátásának módjáról és idejéről.
   (3)   Ha a feeder-ÁÉKBV és a master-ÁÉKBV elszámolási évének vége eltér, az (1) bekezdésben említett megállapodás tartalmazza, hogy a master-ÁÉKBV könyvvizsgálójának milyen módon és mikor kell elkészítenie és a feeder-ÁÉKBV könyvvizsgálójának rendelkezésére bocsátania a 2009/65/EK irányelv 62. cikke (2) bekezdésének első albekezdésében előírt ad hoc jelentést és tervezeteit.
   28. cikk
   Az alkalmazandó jog megválasztása
   (1)   A tagállamok biztosítják, hogy ha a feeder-ÁÉKBV és a master-ÁÉKBV a 2009/65/EK irányelv 60. cikkének (1) bekezdése szerinti megállapodást kötöttek, akkor a master-ÁÉKBV és a feeder-ÁÉKBV könyvvizsgálói közötti megállapodás rendelkezik arról, hogy az ezen irányelv 14. cikkének megfelelően az említett megállapodásra alkalmazandó tagállami jog legyen alkalmazandó a két könyvvizsgáló közötti információmegosztási megállapodásra is, és hogy mindkét könyvvizsgáló elismeri az adott tagállam bíróságainak kizárólagos illetékességét.
   (2)   A tagállamok biztosítják, hogy ha a feeder-ÁÉKBV és a master-ÁÉKBV közötti megállapodást a 2009/65/EK irányelv 60. cikke (1) bekezdésének harmadik albekezdésével összhangban belső üzletviteli szabályokkal váltották fel, akkor a master-ÁÉKBV és a feeder-ÁÉKBV könyvvizsgálói közötti megállapodás rendelkezik arról, hogy a két könyvvizsgáló közötti információmegosztási megállapodásra alkalmazandó jog vagy annak a tagállamnak a joga, amelyben a feeder-ÁÉKBV letelepedett, vagy ha eltér, annak a tagállamnak a joga, amelyben a master-ÁÉKBV letelepedett, és hogy mindkét könyvvizsgáló elismeri azon tagállam bíróságainak kizárólagos illetékességét, amelynek joga az információmegosztási megállapodásra alkalmazandó.
   4. SZAKASZ
   A befektetésijegy-tulajdonosoknak szóló tájékoztatás nyújtásának módja
   29. cikk
   A befektetésijegy-tulajdonosoknak szóló tájékoztatás nyújtásának módja
   A tagállamok gondoskodnak arról, hogy a feeder-ÁÉKBV az ezen irányelv 7. cikkében előírt módon biztosítsa a 2009/65/EK irányelv 64. cikkének (1) bekezdése szerint a befektetésijegy-tulajdonosoknak szóló tájékoztatást.
   IV. FEJEZET
   BEJELENTÉSI ELJÁRÁS
   30. cikk
   A 2009/65/EK irányelv 91. cikke (3) bekezdésének megfelelően a tagállamok által elérhetővé teendő információk köre
   (1)   A tagállamok biztosítják, hogy a 2009/65/EK irányelv 91. cikke (3) bekezdésének megfelelően a lényeges törvényi, rendeleti és közigazgatási rendelkezésekre vonatkozó következő információtípusok elérhetőek legyenek:

               a)

               az „ÁÉKBV befektetési jegyeinek forgalmazása” kifejezésnek, vagy a nemzeti jogban meghatározott, vagy a gyakorlatban kialakult egyenértékű kifejezésnek a definíciója;

               b)

               a marketingközlemények tartalmára, formájára és megjelenítési módjára vonatkozó követelmények, beleértve bizonyos szavak vagy kifejezések használatára vonatkozó kötelező figyelmeztetéseket és korlátozásokat;

               c)

               a 2009/65/EK irányelv IX. fejezetének sérelme nélkül a befektetők számára közzéteendő további információk részletei;

               d)

               az adott tagállamban bizonyos ÁÉKBV-kre, az ÁÉKBV-k bizonyos befektetésijegy-osztályaira vagy bizonyos befektetőkategóriákra alkalmazandó forgalmazási megállapodásokra irányadó szabályok vagy követelmények alóli mentességekre vonatkozó adatok;

               e)

               információknak az adott tagállam illetékes hatóságai felé történő jelentésére vagy továbbítására vonatkozó követelmények, és az előírt dokumentumok frissített verziónak benyújtási eljárása;

               f)

               az adott tagállamban az illetékes hatóságoknak vagy más állami szervnek a forgalmazás kezdetekor vagy azt követően időszakosan fizetendő díjakra vagy egyéb összegekre vonatkozó követelmények;

               g)

               a 2009/65/EK irányelv 92. cikkében előírt, a befektetésijegy-tulajdonosoknak biztosítandó eszközökkel kapcsolatos követelmények;

               h)

               az adott tagállamban egy másik tagállamban letelepedett ÁÉKBV által folytatott befeketésijegy-forgalmazás megszüntetésének feltételei;

               i)

               a 2009/65/EK irányelvnek a bejelentő levél és az ÁÉKBV-igazolás formája és tartalma, a bejelentés céljára az illetékes hatóságok közötti elektronikus kommunikáció használata, és a helyszíni ellenőrzésekre és vizsgálatokra, és az illetékes hatóságok közötti információcserére vonatkozó eljárások tekintetében történő végrehajtásáról szóló, 2010. július 1-jei 584/2010/EU bizottsági rendelet (6) 1. cikkében említett bejelentő levél B. részében feltüntetendő, adott tagállam által előírt információk részletes tartalma;

               j)

               a 32. cikk céljára kijelölt e-mail cím.

         (2)   A tagállamok az (1) bekezdésben felsorolt információkat magyarázó leírás formájában adják meg, vagy magyarázó leírás és forrásdokumentumokra mutató hivatkozások vagy linkek kombinálásával.
   31. cikk
   Az ÁÉKBV fogadó tagállamának dokumentumokhoz való hozzáférése
   (1)   A tagállamok előírják az ÁÉKBV-k számára annak biztosítását, hogy a 2009/65/EK irányelv 93. cikkének (2) bekezdésében említett minden egyes dokumentum elektronikus másolata elérhető legyen az ÁÉKBV weboldalán, vagy az ÁÉKBV-t kezelő alapkezelő társaság weboldalán, vagy a 2009/65/EK irányelv 93. cikke (1) bekezdésének megfelelően benyújtott bejelentő levél vagy annak aktualizálásai útján az ÁÉKBV által kijelölt másik weboldalon. A weboldalon rendelkezésre bocsátott dokumentumokat általánosan használt elektronikus formátumban kell biztosítani.
   (2)   A tagállamok megkövetelik az ÁÉKBV-któl annak biztosítását, hogy az ÁÉKBV fogadó tagállama hozzáférjen az (1) bekezdésben említett weboldalhoz.
   32. cikk
   A dokumentumok frissítése
   (1)   Az illetékes hatóságok kijelölnek egy e-mail címet a 2009/65/EK irányelv 93. cikkének (2) bekezdésében említett dokumentumok frissítéseinek és módosításainak bejelentése céljára, az említett irányelv 93. cikke (7) bekezdésének megfelelően.
   (2)   A tagállamok lehetővé teszik az ÁÉKBV-k számára, hogy a 2009/65/EK irányelv 93. cikke (7) bekezdésének megfelelően a 2009/65/EK irányelv 93. cikkének (2) bekezdésében említett dokumentumok frissítéseit és módosításait e-mailben, az (1) bekezdésben említett e-mail címre küldve jelentsék be.
   A frissítés vagy módosítás e-mailben történő bejelentése tartalmazhatja a frissítés vagy módosítás leírását, vagy mellékletként a dokumentum új változatát.
   (3)   A tagállamok előírják, hogy a (2) bekezdésben említett, az e-mailhez mellékelt dokumentumot az ÁÉKBV-knek általánosan használt elektronikus formátumban kell biztosítaniuk.
   33. cikk
   Közös adatfeldolgozó rendszerek fejlesztése
   (1)   Annak érdekében, hogy az ÁÉKBV-k fogadó tagállamainak illetékes hatóságai könnyebben hozzáférjenek a 2009/65/EK irányelv 93. cikkének (1), (2) és (3) bekezdésében említett információkhoz vagy dokumentumokhoz, a 93. cikk (7) bekezdése céljából, a tagállamok illetékes hatóságai koordinálhatják egy minden tagállamban közös, kifinomult elektronikus adatfeldolgozó és központi adattároló rendszer létrehozását.
   (2)   Az (1) bekezdésben említett, tagállamok közötti koordináció az európai értékpapír-piaci szabályozók bizottságában történik.
   V. FEJEZET
   ZÁRÓ RENDELKEZÉSEK
   34. cikk
   Átültetés a nemzeti jogba
   (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2011. június 30-ig megfeleljenek.
   Mindazonáltal a 7. és 29. cikknek való megfelelés érdekében szükséges törvényi, rendeleti és közigazgatási rendelkezéseket legkésőbb 2013. december 31-ig kell hatályba léptetniük.
   E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
   A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
   (2)   A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
   35. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   36. cikk
   Címzettek
   Ennek az irányelvnek a tagállamok a címzettjei.

      Kelt Brüsszelben, 2010. július 1-jén.

            a Bizottság részéről

            az elnök

         José Manuel BARROSO

      (1)  HL L 302., 2009.11.17., 32. o.

      (2)  HL L 177., 2008.7.4., 6. o.

      (3)  HL L 25., 2009.1.29., 18. o.

      (4)  Lásd e Hivatalos Lap 1. oldalát.

      (5)  Lásd e Hivatalos Lap 42. oldalát.

      (6)  Lásd e Hivatalos Lap 16. oldalát.


title: Az Európai Parlament és a Tanács 2005/89/EK irányelve ( 2006. január 18. ) a villamosenergia-ellátás biztonságát és az infrastrukturális beruházások védelmét célzó intézkedésekről   (EGT vonatkozású szöveg)

text:
               4.2.2006

               HU

               Az Európai Unió Hivatalos Lapja

               L 33/22

         AZ EURÓPAI PARLAMENT ÉS A TANÁCS 2005/89/EK IRÁNYELVE
   (2006. január 18.)
   a villamosenergia-ellátás biztonságát és az infrastrukturális beruházások védelmét célzó intézkedésekről
   (EGT vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 95. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   a Szerződés 251. cikkében megállapított eljárásnak megfelelően (2),
   mivel:

               (1)

               A villamos energia belső piacára vonatkozó közös szabályokról szóló, 2003. június 26-i 2003/54/EK európai parlamenti és tanácsi irányelv (3) jelentősen hozzájárult a villamos energia belső piacának létrehozásához. Az ellátás magas szintű biztonságának garantálása a belső piac sikeres működésének kulcsfontosságú célja, és az irányelv biztosítja a tagállamok számára annak lehetőségét, hogy közszolgáltatási kötelezettségeket rójanak a villamosenergia-ipari vállalkozásokra, többek között a villamosenergia-ellátás biztonsága területén. Ezeket a közszolgáltatási kötelezettségeket a lehető legpontosabban és legszigorúbban meg kell határozni, és nem vezethetnek olyan termelési kapacitás kialakításához, amely meghaladja a villamos energia végső fogyasztók felé történő elosztása indokolatlan megszakadásának megakadályozásához szükséges szintet.

               (2)

               Általában a villamos energia iránti kereslet középtávú előrejelzése tagállami kérésre átviteli rendszerüzemeltetők vagy egyéb, összeállításukra képes szervezetek által kidolgozott forgatókönyvek alapján kerül kidolgozásra.

               (3)

               A versenyképes egységes villamosenergia-piachoz az ilyen piac követelményeivel összeegyeztethető, átlátható és megkülönböztetésmentes politika szükséges a villamosenergia-ellátás biztonsága tekintetében. Az ilyen tagállami politikák hiánya, illetve a tagállamok politikái közötti jelentős eltérések a verseny torzulásához vezethetnek. Az illetékes hatóságok, valamint maguk a tagállamok és valamennyi érintett piaci szereplő szerepének és felelősségének egyértelmű meghatározása alapvető fontosságú a villamosenergia-ellátás biztonságának és a belső piac megfelelő működésének garantálásához, ugyanakkor ezzel egyidejűleg a piacra újonnan belépők, mint például a valamely tagállamban villamos energiát termelő vagy szolgáltató vállalatok – amelyek a közelmúltban kezdték meg a működésüket ebben a tagállamban – előtti akadályok, és a villamos energia belső piacán jelentkező torzulások, illetve a piaci szereplők – beleértve a kis piaci részesedéssel rendelkező vállalatokat – mint például a vonatkozó közösségi piacon nagyon kis részesedéssel rendelkező termelők vagy szolgáltatók előtt álló nehézségek elhárításához.

               (4)

               Az 1229/2003/EK európai parlamenti és tanácsi határozat (4) egy sor iránymutatást határozott meg a transzeurópai energiahálózatokról szóló közösségi politika tekintetében. A villamos energia határokon keresztül történő kereskedelme esetén alkalmazandó hálózati hozzáférési feltételekről szóló, 2003. június 26-i 1228/2003/EK európai parlamenti és tanácsi rendelet (5) többek között általános elveket és részletes szabályokat állapít meg a szűk keresztmetszetek kezelésére.

               (5)

               A villamos energia megújuló energiaforrásokból történő előállításának előmozdításával egyidejűleg, amennyiben műszakilag szükséges, biztosítani kell a járulékos biztonsági kapacitás rendelkezésre állását a hálózat megbízhatóságának és biztonságának fenntartása érdekében.

               (6)

               A Közösség környezetvédelmi kötelezettségvállalásainak teljesítése és a külső energiaszolgáltatóktól való függés csökkentése érdekében fontos számításba venni a villamosenergia-kereslet növekedésének hosszú távú hatásait.

               (7)

               A nemzeti átviteli rendszerüzemeltetők közötti együttműködés a hálózati biztonsággal, többek között az átviteli kapacitással, az információnyújtással és a hálózati modellezéssel kapcsolatos kérdésekben létfontosságú a jól működő belső piac kialakítása céljából. Ezen az együttműködésen tovább lehetne javítani. A hálózati biztonsággal kapcsolatos együttműködés hiánya káros az egyenlő versenyfeltételek kialakítása tekintetében.

               (8)

               Az Áramszállítási Koordináló Unió (UCTE) Működési Kézikönyvében előírtakhoz hasonló, vonatkozó műszaki szabályok és ajánlások, illetve a NORDEL, a Baltic Grid Code által, valamint a brit és ír rendszerek számára kidolgozott hasonló szabályok és ajánlások fő szándéka az összekapcsolt hálózat műszaki működése fenntartásának biztosítása, ily módon hozzájárulva a folyamatos hálózatműködtetés iránti igény teljesítéséhez a hálózat egyes pontján vagy pontjain fennálló rendszerhiba esetén, és minimalizálva az ilyen ellátási zavar enyhítéséhez kapcsolódó költségeket.

               (9)

               Az átviteli és elosztói rendszerüzemeltetőktől meg kell követelni a magas szintű szolgáltatásnyújtást a végső fogyasztók részére a fogyasztói áramszünetek gyakorisága és időtartama tekintetében.

               (10)

               Az erőművi tartalékkapacitás megfelelő szinten tartására vonatkozó intézkedéseknek piacalapúnak és megkülönböztetésmentesnek kell lenniük, és olyan intézkedéseket foglalhatnak magukban, mint például a szerződéses garanciák és rendelkezések, kapacitásra vonatkozó választási lehetőségek vagy kötelezettségek. Ezeket az intézkedéseket egyéb, megkülönböztetésmentes eszközökkel, mint például kapacitáskifizetésekkel is ki lehet egészíteni.

               (11)

               A megfelelő előzetes információ rendelkezésre bocsátása érdekében a tagállamok közzéteszik a meglévő és a potenciális erőművi befektetők és a villamosenergia-fogyasztók közötti kínálat-kereslet egyensúlyt fenntartó intézkedéseket.

               (12)

               Fontos, hogy a tagállamok a Szerződés 86., 87. és 88. cikkének sérelme nélkül egyértelmű, megfelelő és stabil kereteket határozzanak meg, amelyek megkönnyítik a villamosenergia-ellátás biztonságát és előmozdítják a termeléskapacitási és a keresletoldali szabályozási technológiákkal kapcsolatos beruházásokat. Fontos továbbá, hogy megfelelő intézkedéseket hozzanak az átviteli hálózatok új összeköttetéseire irányuló beruházásokat ösztönző szabályozási keretek biztosítására, különösen a tagállamok között.

               (13)

               Az Európai Tanács 2002. március 15–16-i barcelonai ülésén megegyezés született a tagállamok közötti összekapcsolódás szintjéről. Az alacsony szintű összeköttetés a piac széttöredezettségéhez vezet, illetve akadályozza a verseny kialakulását. A megfelelő fizikai átviteli rendszerösszekötő kapacitás megléte – függetlenül attól, hogy határokon átnyúló-e vagy sem – szükséges, de nem elégséges feltétele a verseny teljes mértékű kibontakozásának. A végső fogyasztók érdekében az új rendszerösszekötő projektek potenciális előnyeinek ésszerűen kiegyensúlyozott arányban kell állniuk az ilyen projektek költségeivel.

               (14)

               Miközben fontos, hogy a távvezeték-hálózat biztonságos működési követelményeinek megsértése nélkül határozzák meg a maximálisan rendelkezésre álló átviteli kapacitásokat, fontos az is, hogy ezzel összefüggésben biztosítsák az átviteli rendszerben használt kapacitásszámítási és -elosztási eljárás teljes átláthatóságát. Így lehetővé válhat a meglévő kapacitások jobb kihasználása, és nem adnának hamis, hiányra utaló jelzéseket a piacnak, ami elősegítené a 2003/54/EK irányelvben előirányzott, teljes mértékben a versenyen alapuló belső piac kiépítését.

               (15)

               Az átviteli és elosztási rendszerüzemeltetőknek megfelelő és stabil keretszabályokra van szükségük a beruházásokhoz, valamint a hálózatok karbantartásához és felújításához.

               (16)

               A 2003/54/EK irányelv 4. cikke előírja a tagállamok számára, hogy felügyeljék a villamosenergia-ellátás biztonságát, és nyújtsanak be jelentést a villamosenergia-ellátás biztonságáról. Ennek a jelentésnek a villamosenergia-ellátás biztonságára vonatkozó rövid, közép- és hosszú távú tényezőket kell tartalmaznia, beleértve az átviteli rendszerüzemeltetők hálózati beruházási szándékát. Egy ilyen jelentés elkészítésekor a tagállamoktól el fogják várni, hogy hivatkozzanak az átviteli rendszerüzemeltetők által egyéni vagy kollektív – beleértve az európai szintet – alapon már begyűjtött információkra és az elvégzett értékelésekre.

               (17)

               A tagállamok biztosítják ezen irányelv hatékony végrehajtását.

               (18)

               Mivel a tervezett intézkedés célját, nevezetesen a tisztességes versenyen alapuló biztonságos villamosenergia-ellátást és a teljes mértékben működőképes belső villamosenergia-piac létrehozását a tagállamok nem tudják kielégítően megvalósítani, és ezért az intézkedés terjedelme vagy hatásának meghatározása miatt az közösségi szinten jobban megvalósítható, a Közösség intézkedéseket hozhat a Szerződés 5. cikkében meghatározottak szerinti szubszidiaritás elvének megfelelően. Az e cikkben meghatározott arányosság elvének megfelelően ez az irányelv nem lépi túl az e célkitűzések eléréséhez szükséges mértéket,

         ELFOGADTA EZT AZ IRÁNYELVET:
   1. cikk
   Alkalmazási kör
   (1)   Ez az irányelv olyan intézkedéseket állapít meg, amelyek célja a villamosenergia-ellátás biztonságának megvédése a villamos energia belső piaca megfelelő működésének biztosítása érdekében, továbbá az alábbiak biztosítása:

               a)

               a termelési kapacitás megfelelő szintje;

               b)

               a kínálat és kereslet közötti megfelelő egyensúly;
               és

               c)

               a tagállamok közötti összeköttetés megfelelő szintje a belső piac fejlődése céljából.

         (2)   Ez az irányelv létrehozza azt a keretet, amelyen belül a tagállamok meghatározzák az átlátható, stabil és megkülönböztetésmentes villamosenergia-ellátás biztonságára vonatkozó politikájukat, amely összeegyeztethető a versenyképes belső villamosenergia-piac követelményeivel.
   2. cikk
   Fogalommeghatározások
   Ezen irányelv alkalmazásában a 2003/54/EK irányelv 2. cikkében foglalt fogalommeghatározásokat kell alkalmazni. A következő fogalommeghatározásokat szintén alkalmazni kell:

               a)

               „szabályozó hatóság”: a 2003/54/EK irányelv 23. cikkével összhangban kijelölt tagállami szabályozó hatóságok;

               b)

               „a villamosenergia-ellátás biztonsága”: a villamosenergia-rendszer azon képessége, hogy a végső fogyasztókat az ebben az irányelvben meghatározottak szerint villamos energiával lássa el;

               c)

               „hálózati működési biztonság”: az átviteli és adott esetben az elosztóhálózat folyamatos működése előre látható körülmények között;

               d)

               „a kínálat és a kereslet egyensúlya”: a fogyasztók előre látható villamosenergia-igényeinek kielégítése a fogyasztás csökkentését célzó kötelező erejű rendelkezések végrehajtásának szükségessége nélkül.

         3. cikk
   Általános rendelkezések
   (1)   A tagállamok a beruházások számára kedvező környezet kialakításának megkönnyítése érdekében szükséges intézkedések meghozatala által, valamint az illetékes hatóságok és valamennyi érintett piaci szereplő szerepének és felelősségének meghatározása és az erről szóló információ közzététele által biztosítják a villamosenergia-ellátás magas szintű biztonságát. Az érintett piaci szereplők magukban foglalják többek között a következőket: az átviteli és elosztói rendszerüzemeltetők, villamosenergia-termelők, szállítók, végső fogyasztók.
   (2)   Az (1) bekezdésben említett intézkedések végrehajtása során a tagállamok figyelembe veszik az alábbiakat:

               a)

               a folyamatos villamosenergia-ellátás biztosításának fontossága;

               b)

               az átlátható és stabil keretszabályok fontossága;

               c)

               a belső piac és a határokon átnyúló együttműködés lehetőségei a villamosenergia-ellátás biztonságának tekintetében;

               d)

               a szállítási és elosztó hálózatok rendszeres karbantartásának, és adott esetben felújításának szükségessége a hálózat teljesítményének fenntartása érdekében;

               e)

               a villamos energia megújuló energiaforrásokból történő előállításának a belső villamosenergia-piacon történő támogatásáról szóló, 2001. szeptember 27-i 2001/77/EK európai parlamenti és tanácsi irányelv (6) és a hasznos hő iránti keresleten alapuló kapcsolt energiatermelésnek a belső energiapiacon történő támogatásáról szóló, 2004. február 11-i 2004/8/EK európai parlamenti és tanácsi irányelv (7) megfelelő végrehajtásának fontossága, amennyiben rendelkezéseik a villamosenergia-ellátás biztonságához kapcsolódnak;

               f)

               a stabil működéshez szükséges átviteli és erőművi tartalékkapacitás biztosításának szükségessége;
               és

               g)

               a likvid nagykereskedelmi piacok létrehozása elősegítésének fontossága.

         (3)   Az (1) bekezdésben említett intézkedések végrehajtása során a tagállamok figyelemmel lehetnek a következőkre is:

               a)

               a nemzeti szintű vagy az érintett régióra vonatkozó villamosenergia-termelés sokrétűségének mértéke;

               b)

               a villamos energia iránti keresletnövekedés hosszú távú hatásai csökkentésének fontossága;

               c)

               az energiahatékonyság és az új technológiák, különösen a keresletoldali szabályozási technológiák, a megújuló energiaforrásokat használó technológiák és az elosztott termelés bevezetése elősegítésének fontossága;
               és

               d)

               az infrastruktúrával és a termelői kapacitással kapcsolatos beruházások előtt álló közigazgatási akadályok eltávolításának fontossága.

         (4)   A tagállamok biztosítják, hogy az ezzel az irányelvvel összhangban elfogadott intézkedések megkülönböztetésmentesek, és nem rónak túlzott terheket a piaci szereplőkre, beleértve a piacra újonnan belépőket és a kis piaci részesedéssel rendelkező vállalatokat. A tagállamok továbbá elfogadásuk előtt figyelembe veszik az intézkedéseknek a villamos energia végső fogyasztói árára gyakorolt hatását.
   (5)   A tagállamok közötti összekapcsolódás 1. cikk (1) bekezdésének c) pontjában említett megfelelő szintjének biztosításakor különös körültekintéssel kell lenni a következőkre:

               a)

               az egyes tagállamok földrajzi elhelyezkedése;

               b)

               az ésszerű egyensúly fenntartása az új rendszerösszekötők építésének költsége és a végső fogyasztóknál jelentkező előnyök között;
               és

               c)

               a létező rendszerösszekötők lehető leghatékonyabb használatának biztosítása.

         4. cikk
   Hálózati működési biztonság

               (1)

                           a)

                           A tagállamok vagy az illetékes hatóságok biztosítják, hogy az átviteli rendszerüzemeltetők megállapítják a hálózati biztonsággal kapcsolatos minimálisan kötelező operatív szabályokat és kötelezettségeket.
                           Ezeknek a szabályoknak és kötelezettségeknek a megállapítása előtt konzultálniuk kell azoknak az országoknak érintett szereplőivel, amelyekkel az összekapcsolódás létezik.

                           b)

                           Az a) pont első albekezdésétől eltérve a tagállamok előírhatják az átviteli rendszerüzemeltetők számára ezeknek a szabályoknak és kötelezettségeknek az illetékes hatósághoz jóváhagyás végett történő benyújtását.

                           c)

                           A tagállamok biztosítják, hogy az átviteli és adott esetben az elosztói rendszerüzemeltetők megfeleljenek a hálózatbiztonsággal kapcsolatos minimálisan kötelező operatív szabályoknak és kötelezettségeknek.

                           d)

                           A tagállamok kötelezik az átviteli rendszerüzemeltetőket az operatív hálózati biztonság megfelelő szintjének fenntartására.
                           Ennek érdekében az átviteli rendszerüzemeltetők fenntartják az operatív hálózati biztonságot szolgáló technikai átviteli tartalékkapacitás megfelelő szintjét, valamint együttműködnek és a kellő időben információt cserélnek az érintett, velük összekapcsolt átviteli rendszerüzemeltetőkkel.
                           A hálózati operatív biztonsági alapszabályzatban kerül meghatározásra az előre látható körülményeknek az a szintje, amelyen a biztonságot fenn kell tartani.

                           e)

                           A tagállamok különösen azt biztosítják, hogy az egymással összeköttetésben álló átviteli és adott esetben elosztó rendszerüzemeltetők kellő időben és hatékonyan cseréljenek információt a működési minimumkövetelményekkel összhangban. Ugyanezek a követelmények adott esetben azokra az átviteli és elosztó rendszerüzemeltetőkre is vonatkoznak, akik a Közösségen kívüli rendszerüzemeltetőkkel állnak összeköttetésben.

         (2)   A tagállamok vagy az illetékes hatóságok biztosítják, hogy az átviteli vagy adott esetben az elosztói rendszerüzemeltetők megfelelő minőségű ellátásra és hálózatbiztonsági teljesítményre vonatkozó célokat tűzzenek ki és teljesítsenek. Ezeket a célokat a tagállamok vagy az illetékes hatóságok hagyják jóvá, és végrehajtásukat ők ellenőrzik. A céloknak objektíveknek, átláthatóaknak és megkülönböztetésmentesnek kell lenniük, és kihirdetésre kell kerülniük.
   (3)   A 2003/54/EK irányelv 24. cikkében és az 1228/2003/EK rendelet 6. cikkében említett intézkedések megtétele során a tagállamok nem különböztetik meg a határokon átnyúló és a nemzeti szerződéseket.
   (4)   A tagállamok biztosítják, hogy veszélyhelyzetekben a kínálat csökkentése előre meghatározott kritériumokon alapuljon az átviteli rendszerüzemeltetők által kezelt egyenlőtlenségek vonatkozásában. Bármely védintézkedést a többi illetékes átviteli rendszerüzemeltetővel való szoros együttműködésben hoznak meg, tiszteletben tartva a vonatkozó kétoldalú megállapodásokat, beleértve az információcseréről szóló megállapodásokat.
   5. cikk
   A kínálat és a kereslet egyensúlyának fenntartása
   (1)   A tagállamok meghozzák a megfelelő intézkedéseket a villamos energia iránti kereslet és a termelési kapacitás elérhetősége közötti egyensúly fenntartására.
   A tagállamok különösen

               a)

               a kis, elszigetelt rendszerek külön előírásainak sérelme nélkül elősegítik a nagykereskedelmi piaci keret létrehozását, amely a termelésre és a fogyasztásra vonatkozó megfelelő árjelzéseket biztosít;

               b)

               meg kell követelniük az átviteli rendszerüzemeltetőktől, hogy az erőművi tartalékkapacitás megfelelő szintjének kiegyenlítése céljából való rendelkezésre állást és/vagy egyenértékű piacalapú intézkedések elfogadását biztosítsák.

         (2)   A Szerződés 87. és 88. cikkének sérelme nélkül a tagállamok további intézkedéseket hozhatnak, beleértve, de nem kizárólag a következőket:

               a)

               az új erőművi kapacitást és az új termelő vállalatok piacra lépését megkönnyítő rendelkezések;

               b)

               a megszakítható szerződések használatát gátló akadályok felszámolása;

               c)

               a termelők és fogyasztók változó távra szóló szerződéseinek megkötését akadályozó korlátok felszámolása;

               d)

               a valós idejű keresletoldali szabályozási technológiák, mint például a fejlett mérőrendszerek bevezetését ösztönző intézkedések;

               e)

               az energiamegtakarítási intézkedéseket ösztönző intézkedések;

               f)

               a 2003/54/EK irányelv 7. cikkének (1) bekezdésével összhangban lévő pályázati eljárások vagy bármely, az átláthatóság és a megkülönböztetésmentesség tekintetében egyenértékű eljárás.

         (3)   A tagállamok közzéteszik az ezen cikk alapján hozott intézkedéseket, és biztosítják lehető legszélesebb körű terjesztésüket.
   6. cikk
   Hálózati beruházások
   (1)   A tagállamok olyan keretszabályokat alakítanak ki, amelyek:

               a)

               beruházási jelzéseket biztosítanak mind az átviteli, mind az elosztói rendszer hálózati üzemeltetői felé, hogy azok hálózataikat az előre látható piaci kereslet kielégítése érdekében fejlesszék;

               b)

               egyszerűsítik hálózataik karbantartását és adott esetben felújítását.

         (2)   Az 1228/2003/EK rendelet sérelme nélkül a tagállamok tekintetbe vehetnek rendszer-összekapcsolásba történő kereskedelmi beruházásokat.
   A tagállamok biztosítják, hogy a rendszer-összekapcsolásba történő beruházásokra vonatkozó döntéseket az illetékes átviteli rendszerüzemeltetőkkel való szoros együttműködésben hozzák meg.
   7. cikk
   Jelentéstétel
   (1)   A tagállamok biztosítják, hogy a 2003/54/EK irányelv 4. cikkében említett jelentés kiterjed a rendszer átfogó megfelelőségére, ami a villamos energia iránti aktuális és előre jelzett kereslet kielégítését illeti, beleértve

               a)

               a hálózati működési biztonságot;

               b)

               a kínálat és a kereslet előre jelzett egyensúlyát az elkövetkező ötéves időszakra;

               c)

               a villamosenergia-ellátás biztonságával kapcsolatos kilátásokat a jelentés dátumától számított 5 és 15 év közötti időszakra;

               d)

               az átviteli rendszerüzemeltetők és bármely más fél ismert beruházási szándékait az elkövetkező öt vagy több naptári évre a határokon átnyúló összekötő kapacitás biztosítása területén.

         (2)   A tagállamok vagy az illetékes hatóságok a jelentést az átviteli rendszerüzemeltetőkkel szoros együttműködésben készítik el. Az átviteli rendszerüzemeltetők adott esetben tanácskoznak a szomszédos átviteli rendszerüzemeltetőkkel.
   (3)   Az (1) bekezdés d) pontjában említett jelentésnek az összeköttetésekbe történő beruházásokról szóló szakasza figyelembe veszi:

               a)

               a szűk keresztmetszet kezelésének az 1228/2003/EK rendeletben foglalt elveit;

               b)

               létező és tervezett átviteli vonalakat;

               c)

               a keresletoldali szabályozási intézkedéseket lehetővé tevő várható termelési, kínálati, határokon átnyúló cserékre vonatkozó és fogyasztási mintákat;
               és

               d)

               a fenntartható fejlődéssel kapcsolatos regionális, nemzeti és európai célkitűzéseket, beleértve az 1229/2003/EK határozat I. mellékletében felsorolt kiemelt projektek tengelyének részét képező projekteket is.

         A tagállamok biztosítják, hogy az átviteli rendszerüzemeltetők tájékoztatást adnak saját beruházási szándékaikról vagy más felek általuk ismert beruházási szándékairól, ami a határokon átnyúló összekötő kapacitás biztosítását illeti.
   A tagállamok megkövetelhetik továbbá az átviteli rendszerüzemeltetőktől, hogy nyújtsanak tájékoztatást a belső vonalak kiépítéséhez kapcsolódó olyan beruházásaikról, amelyek anyagilag kihatnak a határokon átnyúló összeköttetések biztosítására.
   (4)   A tagállamok vagy az illetékes hatóságok biztosítják a megfelelő eszközöket ahhoz, hogy az átviteli rendszerüzemeltetők és/vagy adott esetben az illetékes hatóságok e feladat teljesítése során könnyen hozzáférjenek a vonatkozó adatokhoz.
   Biztosítani kell a bizalmas információk titokban tartását.
   (5)   Az (1) bekezdés d) pontjában említett, az illetékes hatóságoktól kapott tájékoztatás alapján a Bizottság jelentést tesz a tagállamoknak, az illetékes hatóságoknak és a villamosenergia- és gázipari szabályozó hatóságoknak a 2003/796/EK bizottsági határozattal (8) létrehozott európai csoportjának a tervezett beruházásokról és azok hozzájárulásáról az 1. cikk (1) bekezdésében említett célokhoz.
   Ezt a jelentést össze lehet vonni a 2003/54/EK irányelv 28. cikke (1) bekezdésének c) pontjában előirányzott jelentéssel.
   8. cikk
   Átültetés
   (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2008. február 24-ig megfeleljenek. Erről haladéktalanul tájékoztatják a Bizottságot.
   Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   (2)   A tagállamok 2007. december 1-jéig megküldik a Bizottságnak nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
   9. cikk
   Jelentéstétel
   A Bizottság nyomon követi és felülvizsgálja ezen irányelv alkalmazását és 2010. február 24-ig jelentést nyújt be az Európai Parlamenthez és a Tanácshoz az elért haladásról.
   10. cikk
   Hatálybalépés
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   11. cikk
   Címzettek
   Ennek az irányelvnek a tagállamok a címzettjei.

      Kelt Strasbourgban, 2006. január 18-án.

            az Európai Parlament részéről

            az elnök

         J. BORREL FONTELLES

            a Tanács részéről

            az elnök

         H. WINKLER

      (1)  HL C 120., 2005.5.20., 119. o.

      (2)  Az Európai Parlament 2005. július 5-i véleménye (a Hivatalos Lapban még nem tették közzé) és a Tanács 2005. december 1-jei határozata.

      (3)  HL L 176., 2003.7.15., 37. o. A 2004/85/EK tanácsi irányelvvel (HL L 236., 2004.7.7., 10. o.) módosított irányelv.

      (4)  HL L 176., 2003.7.15., 11. o.

      (5)  HL L 176., 2003.7.15., 1. o. Az 1223/2004/EK tanácsi rendelettel (HL L 233., 2004.7.2., 3. o.) módosított rendelet.

      (6)  HL L 283., 2001.10.27., 33. o. A 2003-as csatlakozási okmánnyal módosított irányelv.

      (7)  HL L 52., 2004.2.21., 50. o.

      (8)  HL L 296., 2003.11.14., 34. o.